Үкенмәҫлек итеп йәшәйек!\n1 Июль 2019, 12:09\nБашҡортостандың атҡаҙанған матбуғат һәм киң мәғлүмәт саралары хеҙмәткәре, «ТЭФИ-2011» телевизион конкурс премияһы лауреаты, Рәсәй һәм Башҡортостан Журналистар берлеге ағзаһы Дилара Ғәбделхаҡ ҡыҙы Зарипова зәңгәр экрандар аша күптәребеҙгә яҡшы таныш. Уның бөтә ғүмере Башҡортостан телевидениеһы менән бәйле. «Тамыр» балалар студияһында эшләгән сағында «Сәңгелдәк», «Сулпылар», «Артылыш» тапшырыуҙарында уның һылыу йөҙөн, яғымлы тауышын хәтерләп ҡалмау мөмкин түгел ине. «Ватан» яңылыҡтар хеҙмәтендә – комментатор, «Сәләм» мәғлүмәт һәм йыр каналын етәкләгән ваҡытта ул шәхес булараҡ асылды һәм үҙен рухиәтебеҙҙең йөҙөн, кимәлен билдәләгән башҡорт зыялылары вәкиле итеп танытты. Мөләйем тележурналист был юлы журналыбыҙҙың тышлығын биҙәй. Уның менән яҡынданырыҡ танышайыҡ.\nДәүләкән районы Мәкәш ауылында абруйлы ғаиләлә буй еткерә Дилара. Атаһы менән әсәһенең бала сағы ауыр һуғыш йылдарына тура килә. Ғаилә башлығы, 3 йәшендә атайһыҙ ҡалған Ғәбделхаҡ, иртә ир ҡорона инә: өлкәндәр менән бер рәттән үгеҙ егеп ер һөрә, иген игә, ситән үрә, өй һала. Хәлимәнең яуҙан яраланып ҡайтҡан ғәҙел, тура һүҙле атаһын – Сәлмән Ҡаһармановты – колхоз рәйесе булып эшләгән ерҙән «халыҡ дошманы» тип ҡулға алалар.\nТормош ауырлыҡтарын күп татыған йәштәр, бер-береһенә терәк булып, гөрләтеп донъя көтөп алып китә. Нигеҙ ҡотло булып сыға: бер-бер артлы балалары донъяға килә. Ғәбделхаҡ ағай «Башаҡ» ауыл хужалығы предприятиеһында оҙаҡ йылдар бригадир, зоотехник, ферма мөдире булып эшләй. «Башҡортостандың атҡаҙанған ауыл хужалығы хеҙмәткәре» тигән маҡтаулы исемгә лайыҡ була. 7 балаға ғүмер биргән Хәлимә апай ҙа колхозда уңғандарҙан һанала: 7-шәр гектар сөгөлдөрҙө икешәр тапҡыр утап, йыйып, дәүләткә тапшырыу еңел эш түгел дә инде.\n«Тиҙ генә йыуырға йылы һыу юҡ, бөтә ауыр эштәр ҡул көсө менән башҡарыла. Әсәйҙәр егәрле булған. Барыһына ла өлгөргән. Ә беҙ еңел йәшәйбеҙ, – ти Дилара ханым, бала сағын хәтерләп. – Иң оло апайымды 20-cе мәктәп асылыу менән Өфөгә уҡырға ебәрҙеләр. Юл булмағанлыҡ сей елкәгә тейә ине, трактор-ат яллап утыҙ саҡрымдан килеп ала торғайнылар. Инәйем: «Үҙем йонсоном, һеҙ ауылда ҡалмағыҙ», – тип тырышты. Оло апайымдан башҡалар бөтәбеҙ ҙә 1-се интернатта уҡыныҡ.\nСиткә киткән барлыҡ балаларҙы өйгә, атай-әсәй янына ҡайтҡы килеү болоҡһоуы сорнап ала, уларға мин дә ҡушылам. Хат яҙам: «Инәй, әтей, һаумыһығыҙ! Мал-тыуар именме? Интернатта шул хәтлем ҡыйын, насар ашаталар», – килеп алһындар тиеп, шулай хәйләләшәм».\nХатты алғас та атаһы менән әсәһе ҡыҙҙарын күрергә тип килеп етә. Атаһы ипләп кенә төпсөнә. «Насар, ҡайтҡым килә», – тип һүҙендә ныҡ тора үҙ һүҙле ҡыҙыҡай. «Улай булғас, әйҙә, йыйын, ҡайтабыҙ», – тиеүе булды, әйберҙәремде йыйып ишек төбөндә торам. Уҡытыусынан аңын-тоңон белешеп өлгөргән инәйемдең мине күргәс: «Ҡайтһаң, һауынсы, йә сөгөлдөрсө булаһың инде», – тиеүе уйға һалды», – тип хәтирәләргә бирелә Дилара ханым. Һөҙөмтәлә ҡыҙҙы бер айға ғына тороп ҡалырға күндерәләр. Шунан ул өйрәнеп китә. «Белем усағында уҡыған йылдар – бала саҡтың бәхетле мәлдәре. Интернат-мәктәптә уҡытҡан, тәрбиә биргән уҡытыусылар, тәрбиәселәр оло ихтирамға лайыҡ», – ти ул ошо ваҡыттарҙы хәтерләп.\nАта-әсәһе белем алыу мәсьәләһендә ҡаты тормаһа, 7 баланың барыһы ла бөгөнгө көндә аяғында ныҡ баҫҡан, белемле, ғаиләле, йортло кешеләр булып китә алыр инеме икән? Иң оло апайҙары – Таңһылыу ҡеүәтле нефть предприятиеһында баш бухгалтер булып эшләп, хаҡлы ялға сыҡҡас, Берләшкән Ғәрәп Әмирлектәренең баш ҡалаһы Дубайға күсеп китә. Уға етәһе Заһир, табип һөнәрен алып, Благовещен районының үҙәк дауаханаһында бүлек мөдире булып эшләй. Гөлсәсәк, финансистҡа уҡыһа ла, бар ғүмерен мәҙәниәткә бағышлай. Туймазы районы һәм ҡалаһының мәҙәниәт бүлеге начальнигы вазифаһын башҡара, әлеге көндә Республика халыҡ ижады үҙәге хеҙмәткәре. Миләүшә һәм Дилбәр икеһе лә Өфө дәүләт авиация университетын тамамлап, Республиканың страховкалау фондында береһе – баш белгес, икенсеһе бүлек начальнигы урынбаҫары вазифаларын башҡара. Кинйә малайҙары Нил – отставкалағы полковник, әлеге көндә инженер булып эшләй. «Инәйем 76 йәшендә, әтейем 90-ын саҡ ҡына тултырмай гүр эйәһе булды. Риза булып киттеләр. Тыуған нигеҙебеҙҙе етемһерәтмәй, ҡайтып, йыуып, сәсеп, әруахтар рухына Ҡөрьән уҡытып китәбеҙ», – ти Дилара ханым.\nҠыҙы Диана Башҡорт дәүләт медицина университетын тамамлаған. Тормошҡа сығып, ике бала тәрбиәләй. Әле Республика перинаталь үҙәгендә акушер-гинеколог булып эшләй. Оло улдары Айҙар – «Уфанефтегазмаш»та инженер-технолог. Кинйә улы Азамат Рәми Ғарипов исемендәге 1-cе интернат-гимназияның 9-сы класын тамамлаған. «Аҡйондоҙ» бейеү ансамбленең солисы. Дилара Ғәбделхаҡ ҡыҙы ла, ире лә студент саҡта ансамблдә бейегәндәр.\n«Тормош иптәшем – Радик Бердин, һөнәре буйынса табип, полковник, оҙаҡ йылдар Өфө юридик институтының медицина үҙәге етәксеһе, Республика Һаулыҡ һаҡлау министрлығында бүлек начальнигы булып эшләне. Хәҙерге ваҡытта Республика ҡан биреү станцияһында һәм Республика перинаталь үҙәгендә хеҙмәт итә. Көйөргәҙе районы Яҡшымбәт ауылынан. Ҡыпсаҡ ҡәбиләһе бейе, башҡорт тарханы Мешәүле Ҡарағужаҡ вариҫы – Советтар Союзы Геройы, Бөйөк Ватан һуғышында ҡатнашыусы Морат Ҡужаҡовтың ейәне ул. Икебеҙ ике мөхит кешеләре булһаҡ та, аңлашып йәшәйбеҙ. Уртаҡ шөғөлдәр күп. Бирелеп хужалыҡ эштәре, баҡса менән булабыҙ. Хәҙер ейән, ейәнсәребеҙ менән мәж киләбеҙ. Улар башҡортса һөйләшә!» – тип ҡыуанысы менән уртаҡлаша Дилара ханым.\nСветлана Соколова республиканың балаҫсылары тураһында китабында әсәһе менән бергә буласаҡ балаҫсы тип Дилараны ла телгә алған. «Миңә 12–13 йәштәр самаһы ине. Инәйем оҙатып бирә лә беҙ алып китәбеҙ. Башлап ебәргәнде «оҙатыу» тиҙәр. Ҡулы еңел кеше менән башлаһаң, эш ырамлы була, тип «оҙатыу»ҙы уға йөкмәтә торғайныҡ. Ул ваҡытта барыһы ла балаҫ һуғып үҫте. 7 бала өсөн бирнә һалырға кәрәк. Инәйем бөтә эште үҙе башҡарҙы. Кейеҙ ҙә баҫты, балаҫ та һуҡты. Ҡуян мамығынан шәлдәр бәйләне. Студент саҡта пальтоға тиклем үҙем бәйләп кейҙем. Бер апайым һаман да ул шөғөлдө ташламай. Инәйем төн сыҡҡансы бер пар ойоҡбашты ослап ҡуя. Ҡулыбыҙға энә тоторлоҡ булғас та беҙ ҙә бәйләмгә тотондоҡ. Шәл бәйләп, киреп, ҡаҙ-өйрәк үрсетеп үтте бала саҡ. Бишәр һыйыр, ат тотоп, умарталыҡтан 40-ар феләк бал ала инек. Шуны ашап бөтә торғайныҡ. Шуға ла ныҡ булғанбыҙҙыр», – ти ул бала сағын хәтерләп.\nҒаиләләге тотороҡло йола – бирнә әҙерләү. Ул ҡыҙҙарға ғына түгел, улдарға ла инселәнә. Ике-өс балаҫ, кейеҙ, сигелгән мендәр тыштары, һөлгөләр... Ошо йоланы һаман да тота Зариповтар. Балаларына һандыҡ эшләтә. Бирнә йүнәтә. Дилара әсәһенең ҡул эштәрен ҡәҙерләп һаҡлай. Башҡорт мөйөшөн булдырырға ниәтләгән. «Инәйем ҡыҙыл эремсек бешерә торғайны. Уға бер кем еткереп әҙерләгәне юҡ әлегә. Йомортҡа күмәсен инәйем генә бешерҙе. Ҡунаҡ саҡырһа, бишәр таба һала ине.\nҠыш көнө инәйем ап-аҡ итеп кер йыуа ла тышҡа элә, һыуыҡ һауала ҡатҡан әйберҙәрҙе күтәреп килә. Беҙ, бала-саға, тәҙрә аша: «Инәйем, миңә ҡара әле!» – тип сыр-сыу киләбеҙ. Һәр бер тәҙрәгә килеп, беҙгә ҡараған була. Шул һаман да күҙ алдымда. Бәлки, үҙе менән үлер алдынан күберәк һөйләшергә кәрәк булғандыр. Шуныһы үкендерә», – ти ул. Донъялыҡта һәр кемдең бәләкәй генә булһа ла үкенесе була торғандыр. Дилара Ғәбделхаҡ ҡыҙы Зарипова үкенмәҫлек итеп, туғандар менән аралашып, яҡындарына йән йылыһы өләшеп йәшәү яғында.\nМәҡәләнең тулы вариантын журналдың 6-сы (2019) һанында уҡығыҙ.


Милли кейемдәрҙә - халыҡ тарихы | Бурзянская Централизованная библиотечная система Республики Башкортостан\nМилли кейемдәрҙә - халыҡ тарихы\nпн, 09/14/2020 - 12:11 | Администратор\nМилли кейем — милли төҫ, милли сифатты сағылдырған бер билдә генә түгел, ә халыҡтың оло тарихын, ижади ҡеүәһен күрһәткән дәлил. Һәр төбәктең үҙенә генә хас ҡабатланмаҫ биҙәктәре бар. Милли кейем — халыҡтың эске булмышының сағылышы. Кеше үҙенең күңел донъяһын кейеме аша асып бирергә ынтылһа, милләттең дә йәшәү рәүеше, көнкүреше, эске донъяһы — тышҡы ҡиәфәтендә сағыла. Шуға ла боронғо замандарҙан алып кешегә бер ҡараш ташлау менән, уның ниндәй милләттән икәнен билдәләп булған. Башҡорттоң иһә күңел байлығы сигеү-нағышта, мәрйендән селтәрләп яһалған биҙәүестәрҙә, көмөшкә сүкеп һалынған биҙәктәрҙә сағылған. Халҡыбыҙҙың рухи хазинаһын, ата-бабалар ҡомартҡыһын бар донъяға танытыу, уның менән ғорурланыу маҡсатында “Милли кейем - милли төҫ” исеме аҫтында Аҫҡар ауылы китапханаһы ауыл ағинәйҙәре менән берлектә матур сара үткәрҙе.Тәбиғәт ҡосағында уҙғарылған был сарала оҫта ҡуллы ағинәйҙәребеҙҙең ҡул эштәренән әҙерләнгән “Биҙәктәрҙә - күңел матурлығы” исемле күргәҙмә күрһәтелде. Айырыусы Ғәбиҙуллина Гөлсирә инәйҙең әсәһенән ҡалған ҡомартҡы камзул барыһында ла ҙур ҡыҙыҡһыныу уятты. Халыҡ кейемдәренә ҡыҙыҡһыныу уятҡан был саранан барыһы ла рухи аҙыҡ, дәрт алып таралыштылар.\nБайназар ауыл моделле китапханаһында Милли кейем көнөнә арналған "Милли кейемдәрҙә-халыҡ тарихы" тигән китап күргәҙмәһе ойошторолдо. Китап уҡыусыларға милли кейемдәргә бағышланған китап күргәҙмәһенә байҡау яһалды.\nМилли кейем — халҡыбыҙҙың ҡәҙерле ҡомартҡыһы, уның эске булмышының, күңел донъяһының, көнкүрешенең сағылышы. Борондан милли кейем нәҫелдән-нәҫелгә күскән оло байлыҡ, ҡәҙерле ҡомартҡы һаналған. 11 сентябрь республикала Милли кейем көнө билдәләнә. Ошо уңайҙан, Исламбай ауылы китапханасыһы Әхмәтйәнова Ф. ауылдың абруйлы ҡатын-ҡыҙҙарының береһе Ғәфиә Мансур ҡыҙы менән "Милли кейемдәр ҙә ил тарихы" исемле осрашыу үткәрҙе. Исламбай ауылында йәшәүсе Ғәфиә Мансур ҡыҙы милли кейемгә һаҡсыл ҡараған һәм һаҡлауға өлөш индергән гүзәл заттарҙың береһе. "Бына ниндәй байлыҡ ҡалдырҙы миңә өләсәйем менән әсәйем", - тип, һандыҡтан һаҡлыҡ менән генә бер төргәк алып, үҙе янына балаларҙы ултыртып, һәр әйберҙең тарихын һөйләне Ғәфиә апай. "Эй, күпме ғүмер үтеп тә киткән. Былары әсәйемдең йәш саҡта кейгән күлдәге, ҡашмауы, камзулы, еләне, ә был кәзәкәй, ситек - өләсәйҙеке. Ҡомартҡы – ул борондан ҡалған иҫтәлекле нәмә; мираҫ, йәки кемдеңдер төҫө итеп һаҡланған иҫтәлекле нәмә, бына мин дә ошо әйберҙәрҙе әсәйемдең, өләсәйемдең төҫө итеп һаҡлайым", - тип тамамланы үҙ сығышын Ғәфиә апай. Балаларға был осрашыу бик күңелле һәм фәһемле булды. Ошондай саралар милләтебеҙҙең рухи байлығын тағы арттырыр, күңелдәребеҙҙе күтәрер, халҡыбыҙҙың яҡты киләсәгенә өмөт уятыр, тигән теләктә ҡалабыҙ.\n11 октябрь - Милли кейем көнөнә Килдеғол ауыл китапханаһында "Башҡорт ҡатын-ҡыҙҙарының милли биҙәүестәре" исемле китап күргәҙмәһе ойошторолдо, күҙәтеү яһалды.\nҠолғана ауылы китапханасыһы Вәлиева Г.Г. 11 сентябрь милли кейем көнөнә арналған "Миндә һаҡланған ҡомартҡы" исемле онлайн-флешмоб үткәрҙе. Уның өсөн ҡатнашыусылар үҙҙәрендә һаҡланған әсәй, өләсәйҙәрегеҙҙең милли кейемдәрен, айырым, йәки үҙҙәре кейеп фотоға төшөрөп ебәреү генә кәрәк ине.\nМилли кейем көнөнә арнап үҙәк район китапханаһы үҙенең уҡыусыларына "Милли кейемдәрҙең атамаларын, тәғәйенләнешен беләбеҙме?" исемле онлайн-викторина тәҡдим итте.\n"Фольклор - халыҡ байлығы" тигән китап күргәҙмәһе ойошторолдо һәм К. Рәхимов исемендәге балалар сәнғәт мәктәбе уҡытыусыһы, ҡул эштәре оҫтаһы Таңһылыу Кәрим ҡыҙы Ғимранованың оҫталыҡ дәресе тәҡдим ителде.


Материалы за 28.01.2010 » Архив газеты "Йәшлек"\nҠар өҫтөндә ҡаҙан ҡайната бел.\n«Йәшел аҙна»ның гран-прийы – Башҡортостанға Башҡортостан\nГерманияла 14 – 24 ғинуарҙа уҙғарылған халыҡ-ара «Йәшел аҙна – 2010» күргәҙмәһенән БР Хөкүмәте – гран-при, Башҡортостан предприятиелары оригиналь бренд дизайны өсөн өс диплом һәм аҙыҡ-түлек тауарҙарының юғары тәм сифаты өсөн ике миҙал алып ҡайтты. Бынан тыш, республикабыҙ Рәсәй экспозицияһы составында әүҙем ҡатнашҡаны өсөн, атап әйткәндә, «Башспирт» асыҡ акционерҙар йәмғиәте РФ Ауыл хужалығы министрлығының дипломы менән наградланды.\nЕвропа баҙарында Башҡортостан тауарҙары тәү тапҡыр ғына билдәләнмәй. Республика аграрийҙары был күргәҙмәлә даими ҡатнаша. Әйтәйек, былтырғы күргәҙмә ваҡытында Германияның сауҙа селтәрҙәренә беҙҙең «Дикий мед» һәм «Калиновая» араҡыларын оҙатыуға килешеү төҙөлгәйне.\n23 февралдә дүрт көн ял итәсәкбеҙ Яңылыҡтар » Иғтибар\nБыйыл Ватанды һаҡлаусылар көнө шишәмбегә тура килә, шунлыҡтан эш расписаниеһына төҙәтмә индерелә: шәмбе ял көнө, 27 февраль, дүшәмбегә, 22 февралгә, күсерелә. Шәмбелә, 27 февралдә, эш көнө бер сәғәткә ҡыҫҡартыла.\nШулай итеп, биш көнлөк эш аҙнаһында Башҡортостанда 20, 21, 22, 23 февраль ял көндәре буласаҡ. Уның ҡарауы, байрамдарҙан һуңғы киләһе аҙнала бер генә көн ял итәсәкбеҙ.\nБыл РФ Хөкүмәтенең 2009 йылдың 31 октябрендәге 869-сы «2010 йылда ял көндәрен күсереү тураһында»ғы ҡарары менән нығытыла.\nӘйткәндәй, быйыл 8 март дүшәмбегә тура килә. Шуға күрә бер ниндәй ҙә көн күсереү булмаясаҡ – шәмбе, йәкшәмбе һәм дүшәмбе ял итәсәкбеҙ.\nВетерандарға – юбилей миҙалдары Башҡортостан » Милли проекттар\nБашҡортостан Президенты Мортаза Рәхимов республикабыҙҙың бер төркөм ветерандарына «1941 – 1945 йылғы Бөйөк Ватан һуғышында Еңеүгә – 65 йыл» юбилей миҙалдарын тапшырҙы. 30 кешенең һәр береһенә был ваҡиға ысын мәғәнәһендә оло әһәмиәткә эйә. Күптәре республиканың алыҫ райондарында йәшәүенә ҡарамаҫтан, тәүгеләрҙән булып был мәртәбәле награданы алыу өсөн баш ҡалаға килергә үҙендә көс тапҡан.\nМортаза Ғөбәйҙулла улы әйтеүенсә, Еңеү байрамы быйыл илебеҙҙә айырыуса ҙур итеп ойоштороласаҡ, шул иҫәптән республиканың ҡала һәм райондарында ла оло тантаналар үтәсәк. Бынан тыш, юбилей йылында Башҡортостанда һуғыш һәм хеҙмәт ветерандарын яҡлауға йүнәлтелгән саралар планлаштырылған. Мәҫәлән, 2005 йылдың 1 мартына тиклем торлаҡ менән тәьмин ителеү буйынса иҫәпкә торған барлыҡ ветерандар ҙа 1 майға тиклем фатир аласаҡ, ә кемдәр һуңыраҡ иҫәпкә баҫҡан, улар йыл аҙағына тиклем мотлаҡ торлаҡ шарттарын яҡшыртасаҡ.\nБашҡортостанда банкротлыҡ сигендәге предприятиелар хеҙмәткәрҙәренә эш хаҡы буйынса бурыстарҙы түләүгә контроль арттырылды. Бындай ҡарар Ведомство-ара координация советының эш хаҡы буйынса кисектерелгән бурыстарҙы түләү мәсьәләләренә арналған һуңғы ултырышында ҡабул ителгәйне. Бөлөү сигендәге байтаҡ предприятие, арбитраж идарасылар статистика органдарына булған бурыстар тураһында ваҡытында мәғлүмәт бирмәгәнлектән, быға тиклем профойошмалар күҙенә эләкмәй килде.\nИртәгә Өфөнөң «Биатлон» спорт-һауыҡтырыу комплексында 26 йәшкә тиклемге спортсылар араһында биатлон буйынса Рәсәй беренселеге асыла. Был Европа чемпионатына һайлап алыу мөмкинлеген бирәсәк. Программала индивидуаль ярыш, спринт һәм эстафета ҡаралған.\nКисә Гондурастың яңы Президенты Порфиро Лобо үҙенең вазифаһын башҡара башланы.\nБыл мөһим сәйәси ваҡиғанан бер көн алда ғына илдең Юғары суды былтыр июндә ул ваҡыттағы Президентты «тәхете»нән ҡолатыусыларҙы аҡлау тураһында ҡарар сығарҙы. Ул саҡта ил башлығы Мануэль Селайяға ҡаршы ойошторолған революцияның башында хәрбиҙәр торған.\nСелайя Гондурас Президенты вазифаһынан 28 июндә төшөрөлдө. Ил халҡына уның референдум үткәреп, Конституцияға үҙгәрештәр индерергә маташыуы оҡшаманы. Үҙгәрештәр бер кешенең президентлыҡҡа ике тапҡыр һайланыу мөмкинлеген бирә ине. Гондурастың хәрби етәкселәре эш буйынса илдән ситкә сыҡҡан Селайяның самолетын кире индермәне. Ул һуңынан да ҡасып йәшәргә мәжбүр булды. Һөҙөмтәлә хәрбиҙәр вазифаларын яуыз ниәттә файҙаланыуҙа ғәйепләнде. Хәҙер, әйтеп үтеүебеҙсә, улар аҡланды.\nЯңы Президент үҙенең элекке коллегаһына илгә почетлы ҡунаҡ сифатында инергә рөхсәт бирҙе.\nЖурналист эшен дә күрә белеү мөһим Яңылыҡтар\nҺуңғы йылдарҙа журналистар тормош-көнкүрешенә яңы һулыш өргән, матбуғаттың, был өлкәлә эшләүселәрҙең мәртәбәһен тағы ла бер башҡа күтәргән Матбуғат фестивален гәзит-журнал хеҙмәткәрҙәре түҙемһеҙлек менән көтөп ала. Сөнки нәҡ ошо сарала республика һәм район-ҡала баҫмаларының үткән йылғы эшенә йомғаҡ яһала, уларҙың иң яҡшылары билдәләнә, иң әүҙем һәм ижади эшләүсе журналистар лайыҡлы бүләктәрен ала.\nҮткән йомала Өфөлә уҙғарылған Матбуғат фестивале лә, үҙенә «иң-иң»дәрҙе йыйып, яңы геройҙарын хөрмәтләне (был турала гәзитебеҙҙең үткән һандарында яҙғайныҡ инде). Ҡунаҡҡа килеү, ҡәҙер-хөрмәт күреү, күңел асыу, әлбиттә, яҡшы. Әммә ошондай сараларҙы ойоштороусылар, уларға бағыусылыҡ күрһәтеүселәр йыш ҡына «сәхнә» артында ҡала.\nБайрамға әҙерлек ҡыҙыу бара Яңылыҡтар, Башҡортостан\nБашҡортостан Республикаһы Хөкүмәте ултырышында төп иғтибар Бөйөк Ватан һуғышында Еңеүҙең 65 йыллығын байрам итеүгә әҙерлек мәсьәләләренә арналды. Юбилейҙы байрам итеү хаҡында Башҡортостан Президенты Указы 2007 йылда уҡ ҡабул ителә һәм ойоштороу комитетының составы һәм саралар планы раҫлана. «Был сараға өс айҙан әҙ генә күберәк ваҡыт ҡалды, – тине БР Хөкүмәте Премьер-министры Раил Сарбаев. – Үкенескә күрә, һуғышта ҡатнашыусы ветерандар һаны йылдан-йыл кәмей бара. Беҙҙең бурыс – уларҙың тормошон еңеләйтеү һәм йәм өҫтәү».\nБР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов сығышын Рәсәй Президенты Дмитрий Медведевтың һүҙҙәренән башланы. «Бер ниндәй көрсөк тә, финанс ауырлыҡтары ла ветерандар алдындағы социаль бурыстарҙы үтәгәндә сағылыш табырға тейеш түгел». Вице-премьер мәғлүмәттәре буйынса, Башҡортостанда барлығы 12370 һуғыш ветераны йәшәй, шуларҙың 3698-е – һуғыш инвалиды. Бынан тыш, республикала 32 меңдән ашыу Бөйөк Ватан һуғышы инвалиды һәм ветеранының ғаилә ағзаһы, шулай уҡ 79 меңдән ашыу һуғыш йылдарының тыл ветераны бар.\nМөһим бурыстар ҡуйылды Яңылыҡтар\nБашҡортостан Президентының Дәүләт советнигы Сергей Лаврентьев, республика һәм муниципаль киң мәғлүмәт саралары алдындағы стратегик бурыстарҙың береһе – III Бөтә донъя башҡорттары ҡоролтайын әҙерләү һәм үткәреүҙе яҡтыртыу, тип билдәләне. – РАЙОН һәм ҡала гәзиттәрендә иң беренсе сиратта урындарҙа үтәсәк конференциялар һәм съезд делегаттарын һайлау сағылыш табырға тейеш, – тине ул. – Матбуғат баҫмаларында иһә райондарҙа телде өйрәнеү, халыҡтарҙың милли йолаларын һаҡлап алып ҡалыу, халыҡтың тарихҡа мөнәсәбәте хаҡындағы материалдар өҫтөнлөк итәсәк.\nСергей Лаврентьев әйтеүенсә, Ҡоролтайға әҙерлек барышында республика киң мәғлүмәт сараларының мөһим бурыстарының береһе – башҡа төбәктәрҙә йәшәүсе башҡорт халҡын төбәгебеҙ тормошондағы ваҡиғалар менән таныштырыу. Бында заманса технологияларҙы, шулай уҡ интернетты файҙаланыу һөҙөмтәлерәк.\nСергей Лаврентьев фекеренсә, тарихи дөрөҫлөктө тергеҙеп, бер нисә йыл дауамында хаҡһыҙ рәүештә онотолған күренекле ижтимағи-сәйәси эшмәкәрҙәрҙең исемен халыҡҡа ҡайтарыу мөһим. Һүҙ, иң беренсе сиратта, Әхмәтзәки Вәлиди тураһында бара.


Ҡулланып процедура өсөн түләү пенсия япон-Япония комиссиялағы йыл өсөн пенсия - Бөтә Япония онлайн юрист. Юпонский хоҡуҡи портал адвокат ҙур.\nҠулланып процедура өсөн түләү пенсия япон-Япония комиссиялағы йыл өсөн пенсия\nКилешеү тиклем, һеҙҙең туранан-тура япон властары японияла ғына ташлама ғариза бирергә кәрәк\nКилешеү һуң, ай-һай, әгәр һеҙ япон пособие заявка бирергә һәм килешеү йәшәгән илдәрҙә, шулай уҡ һеҙҙең илдә буйынса социаль яҡлау органдарына һеҙ ғариза бирергә мөмкин.\nБыл процедура ҡулланырға мөмкинлек бирә, был тәүге килешеү.\nСоциаль яҡлау органдарынан пособие ғариза биреү формаһы һәр илдең япон килешеүен.\nҺеҙ формаһын тултырырға һәм социаль тәьминәт органдарына ғариза бирергә кәрәк, уның менән бергә документтарҙы раҫлаусы. Әгәр һеҙ ҡартлыҡ буйынса йәки инвалидлыҡ буйынса пенсия япон ҡулланыу өсөн, һеҙҙең дәғүәләргә суд хеҙмәткәрҙәре пенсия страховкалау формаларын файҙаланыу кәрәк дәүләт пенсиялары (ҡартлыҡ, инвалидлыҡ буйынса пенсия). Япондар юғалтыу осрағы буйынса пенсия кормилец әгәр һеҙ ғариза, дәғүәләрҙең пенсия страховка пенсияһы хеҙмәткәрҙең формаларын ҡулланырға кәрәк иска (кормилец юғалтыу буйынса пенсия алыу өсөн). Комиссиялағы йылда пенсияға социаль яҡлау органында һеҙҙе бер бланк тултырыу тапшырыу өсөн японияла. штабы (штаб-фатир ОСЗ) Япония, ул һеҙгә түләүҙе ташлама һәм һеҙҙең япон булыуын билдәләне. Файл корея республикаһы социаль яҡлау органдарынан пособие өсөн германия берләшкән короллек. япон испания италия Канада, Чехия, франция, аҡш, Австралия, Ирландия, Нидерланд, Бразилия, Швейцария, Венгрия килешеүе буйынса айырым ҡағиҙәләргә һиндостанда социаль тәьмин люксембург яҙмалары һәр филиппин(Чехия), япон ә һеҙ файҙа ала, һеҙ теләһә ниндәй үҙгәрештәре тураһында хәбәр итергә тейеш, тип адресы йәки был банк иҫәбенә, йәиһә хоҡуҡи статусы үҙгәрә, мәҫәлән, ғаилә хәле йәки инвалидлыҡ кимәле. Файҙаһы ҡайһы бер үҙгәрештәр суммаһы һеҙҙең йоғонто яһай ала. Хәбәр ниндәй ҙә булһа үҙгәрештәр, бәлки, һеҙҙең запрос отчет менән тултырып алығыҙ, сит илдәрҙә йәшәгән, һәм уның штаб-фатир йәки япония килешеүгә һәр илдең социаль яҡлау органдарына планлаштырылған. Япон дөйөм ҡулланыу өсөн льготалар, ташламалар бирер өсөн филиалдарына ғариза бланк тултырырға кәрәк. комиссиялағы йылда япон пенсия пенсия йәки япония, консультация үҙәге. Социаль страховкалау тураһында закон ғәмәлгә кәрәк приложить һеҙҙең ғариза һәм башҡа илдәр менән килешеүҙәр һеҙ хәүефһеҙлеге осоро документҡа ярашлы ҡапланырға тейешле. Һеҙ ғариза алынғандан һуң, штаб-фатир ОСЗ (страховкаһы, социаль хеҙмәтләндереү үҙәге) органдары илдең социаль яҡлау һорап, үҙенең рекордтары менән тәьмин системаһы килешеүе илдәре өсөн ҡурғаусы. Баш менән яуап хакимиәте, штаб-квартира түләнә һәм һеҙ тотализация өстөнлөктәре һеҙ булыуын билдәләне ПЛАНЛАШТЫРЫЛА.\nЯпония килешеүгә төҙөү конвенция әгәр һалымды(килемгә һалым пенсия түләү буйынса аныҡ положениеларын индергә н булған) илдәр менән, һеҙ ҡайҙа йәшәй, килгән килемдән һалым түләгән һалым түләүҙән азат ителә, һеҙ пенсия һәм япондар илде япон подоходный.\nУрынлаштырыу өсөн һалым түләүҙән азат ителә, кәрәк форма биреү өсөн һеҙгә ғариза Конвенцияһының килем һалым'. Милли агентлығы сайтында урынлаштырылған был формаһы һалым （. әҙерләү һәм уларҙың ике штаб-фатир ОСЗ. Социаль тәьмин итеү буйынса килешеү ҡағиҙәләрен һәр айырым яҙмаларын(АҠШ).\nTunggakan di sokongan bayaran yang kerap kejadian


3 Июнь 2014, 13:37\nМәскәүҙә радиотапшырыуҙар өлкәһендә Radiostation Awards бөтә Рәсәй конкурсы еңеүселәрен бүләкләү тантанаһы уҙҙы. «Башҡортостан» телерадиокомпанияһы дәүләт унитар предприятиеһының «Юлдаш» мәғлүмәт һәм йыр-моң каналы Волга буйы федераль округының иң яҡшы радиостанцияһы тип танылды. Исемле алтын статуэтканы һәм еңеүсе дипломын каналдың баш мөхәррире Тәнзилә Үлмәҫбаеваға тапшырҙылар. Тантанаға йыйылыусыларҙы ул башҡорт телендә сәләмләне, конкурсты ойоштороусыларға һәм үҙ тауыштарын биргән тыңлаусыларға рәхмәт әйтте. Конкурстың шарттары буйынса тап тыңлаусылар еңеүсене билдәләне. «Юлдаш» радиоһы 50 мең самаһы тауыш йыйған. Бындай һөҙөмтә конкурстың рекорды булды. Дөйөм алғанда премияға илдең 170-тән ашыу радиостанцияһы дәғүә итте, улар араһында – ватан радиоканалдары лидерҙары «Русское Радио», «Ретро ФМ», «Вести ФМ» һәм бик күп төбәк радиостанциялары. Еңеүселәр 27 номинация буйынса билдәләнде. «Юлдаш» — бөтә Рәсәй конкурсының еңеүсеһе булған берҙән-бер милли радио, тип хәбәр иттеләр «Башҡортостан» телерадиокомпанияһында.\nТеги:киң мәғлүмәт сараларырадио


Һуғыш яланымы ни: ҡорбандар артҡандан-арта » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Һуғыш яланымы ни: ҡорбандар артҡандан-арта\nҺуғыш яланымы ни: ҡорбандар артҡандан-арта 30.11.2012 // Социаль мәсьәлә\n— Нурфиға Карам ҡыҙы, һеҙ — медицинаның ҡатмарлы өлкәһендә байтаҡ йылдар ҡайнаған, сирҙе иҫкәртеү һәм дауалау үҙенсәлектәрен яҡшы белгән табип. Хәүефле һандарҙың йылдан-йыл артыуы беҙҙе лә бик һағайта. Ҙур тырышлыҡ һалыныуына ҡарамаҫтан, ни өсөн ауырыуҙар кәмемәй?\n— Тәүҙә дөйөм хәлде күҙ алдына килтереү өсөн һандарға иғтибар итәйек. Әле диспансер иҫәбендә 10 425 ВИЧ-инфекциялы кеше тора, шуларҙың 86 проценты — 21 – 40 йәшлектәр.\nБылтырғы ошо осор менән сағыштырғанда, сирлеләр һаны 29 процентҡа артҡан. Быйыл республикала йәнә 2260 кешенең ВИЧ-инфекцияға дусар булыуы асыҡланды. Сирҙең йылдан-йыл аҙыу юлдары билдәле инде: 56 проценты енси юл менән таралһа, 43 проценты наркотик ҡаҙағанда йоға. Аҙғынлыҡ һәм наркоманлыҡ күкрәп сәскә атҡанда, ВИЧ-инфекция ла йәшәйәсәк.\n— Иң аяныслыһы әсә ҡарынында уҡ мәкерле сиргә юлыҡҡан сабыйҙарҙың ишәйеүелер, моғайын. Был юҫыҡта үҙгәрештәр күҙәтеләме?\n— ВИЧ-инфекциялылар араһында ҡатын-ҡыҙҙың артыуы беҙҙе лә һиҫкәндерә. Өҫтәүенә уларҙың күпселеге бала табыу йәшендә, тимәк, йоғошло сирҙең әсәнән сабыйға күсеү ихтималлығы ла көсәйә. 1987 йылдан башлап республикала ауырыу әсәләрҙән 1821 бала донъяға килде. Күкрәк һөтө аша ла йоҡтороу осраҡтары булғылай.\n— Сир таралыуының республикаға хас үҙенсәлектәре бармы?\n— Рәсәйҙең күпселек төбәктәрендә инфекцияның төп таралыу юлы булып элеккесә инъекциялы наркотиктар ҡулланыу торһа, беҙҙә ул нигеҙҙә енси юл менән тарала. Шуға күрә эпидемиологик хәл ҡатмарлыраҡ, сөнки инфекция наркотик ҡулланыусыларҙың тар социаль төркөмөнән халыҡтың киң ҡатламына үтеп инде. Һығымтаны һәр кем үҙе яһаһын.\n— Кешенең социаль статусы ниндәй ҙә булһа әһәмиәткә эйәме?\n— Аныҡ ҡына мәғлүмәт бирә алмам, сөнки ауырыуҙарҙың социаль статусы йәшерелә. Әммә күпселекте эшһеҙҙәр тәшкил итеүе билдәле. Икенсе урында — эшселәр һәм өсөнсө урында — иркенән мәхрүм ителгәндәр.\n— Афәттең таралыуын сикләү өсөн бөгөн ниндәй эштәр башҡарыла? Һөҙөмтә бармы?\n— Сирлеләрҙе диспансер күҙәтеүенә алабыҙ, дауаға мохтаждарға медицина ярҙамы күрһәтәбеҙ. Уҡыусы йәштәр араһында иҫкәртеү сараларын киң йәйелдергәнбеҙ. 2008–2012 йылдарға иҫәпләнгән “Анти – ВИЧ/СПИД” республика программаһына ярашлы, быйыл 2 миллион 300 мең һум аҡса лаборатория ҡорамалдары алыуға тотонолдо. Киләһе йылдарға ла маҡсатлы программа төҙөлдө.\nТөп бурысыбыҙ — сәләмәт тормошто пропагандалау, йәш быуын араһында аңлатыу эшен киң йәйелдереү. Эште һәр кем үҙенән, ғаиләһенән, туғандарынан башлағанда, СПИД-тың артабан таралыуына кәртә ҡуя аласаҡбыҙ.


Талантҡа сиктәр юҡ\n5 Июль 2020, 12:19\nКүп йыллыҡ баҡса сәскәләренән тыш стрептокарпустарҙың, фиалкаларҙың, яран гөлдәренең бик күп төрҙәре күргәҙмәгә ҡуйылды.\nҠул эштәренә оҫта, киң кырлы иҗад кешеләре һәр кемдә һоҡланыу, ғорурланыу хистәре уята. Ә инде эш тәҗрибәһе менән уртаҡлашыу оҫталарҙы бер-береһенә яҡынайтыуҙың, дуҫлаштырыуҙың мөһим бер сараһы булып тора. Юҡҡа ғына ҡалабыҙҙа тап ошо йүнәлештә күргәҙмәләр, конкурстар, фестивалдәр ойошторолмай.\nТап ошондай маҡсат менән ҡалабыҙҙа “Күңелем сәскәләре” күргәҙмә-фестиваль ойошторолдо. Күргәҙмәлә Силәбе өлкәһе Магнитогорск ҡалаһынан һәм Миәстән үҙҙәр үҫтергән йорт, баҡса сәскәләре менән Иван Аминов, Марина Петрова, Елена Арзамасцева, Елена Карнацкая, Татьяна Махерская, Юлия Сивоконь, Дмитрий Рувинский, Наталья һәм Виктор Перминовтар ҡатнашты.\n- Бындай фестиваль ҡалабыҙҙа беренсе тапҡыр ойошторола. Төрлө махсус сәскә үҫтереүсе питомниктарҙан килеүселәр күп, әлбиттә. Ә бына өйҙәрендә үҙҙәре өсөн үҫтереп, ошо гүзәллекте башҡалар менән бүлешеү өсөн килеүселәр юҡ. Бөгөнгө күргәҙмә бигерәк тә йәштәрҙе сәскә үрсетеү һәм үҫтереүгә ылыҡтырыу, матурлыҡҡа өйрәтеү маҡсатында ойошторолдо. Күп йыллыҡ баҡса сәскәләренән тыш стрептокарпустарҙың, фиалкаларҙың, яран гөлдәренең бик күп төрҙәре күргәҙмәгә ҡуйылды. Ҡатнашыусылар оҫталыҡ дәрестәре уҙғарып, үҙҙәренең баҡса серҙәре, эш тәжрибәһе менән бүлеште. Күргәҙмәгә килеүселәрҙең күп булыуына бик ҡыуандыҡ: тимәк ҡалабыҙ халҡында ҡыҙыҡһыныу уята алдыҡ,-ти сараны ойоштороусы Гөлнара Биглова.\nФестивалдә ҡанашыусыларға ҡала хакимиәте башлығының социаль эштәр буйынса урынбаҫары Г.Ә. Ишемғолованың Рәхмәт хаттары тапшырылды.


Улар яҡынайтҡан Еңеүҙе\n4 Июнь 2018, 14:17\nТыуған ер, тыуған тупраҡ, тыуып үҫкән нигеҙ – һәр кеше өсөн иң ҡәҙерле, ҡабатланмаҫ алтын мираҫ. Ата-бабаларың, әсәй-өләсәйҙәрең ғүмер кисергән ошо нигеҙгә тоғролоҡ һаҡлау – изге һәм яуаплы бурыс. Беҙгә сабырлыҡ өлгөһө булып, данлы ла, һоҡланғыс та тормош юлы үткән, инде 90 йәшен тултырған Дәүләкән районы Дүртөйлө ауылы ағинәйе Әлифә Сәһәрйәр ҡыҙы Мәүлейәрова хаҡында яҙырға булдым. Уға ҡарата булған хөрмәтем, ихтирамым сикһеҙ.\nУл 1927 йылдың декабрь айында биш балалы ғаиләлә икенсе сабый булып донъяға килә. «Беҙ ас-яланғас булманыҡ, бала сағым зарланырлыҡ түгел ине. Дүртенсе класты тамамлаған йылда һуғыш башланып китте. Бөгөнгөләй хәтеремдә ул йылдар. 15-ләп бала өлкәндәр менән бер рәттән урып-йыйыу эштәрендә ҡатнаштыҡ. Апайҙар, әбейҙәр ҡуна ятып көлтә бәйләй, беҙҙе лә ҡайтармайҙар. Һалҡындар башланғас, ҡыуыш ҡороп, аҫтыбыҙға һалам түшәп йоҡлайбыҙ, ҡурмас ҡурып ашайбыҙ ҙа һыу эсәбеҙ...»\n1942 йылда тракторға ултыра. Өҫтөндәге фуфайкаһы йәл, һабан таҙартҡанда бысрана ла ҡуя – кейем юҡ саҡ шул. Бер генә пар туфлийы бар. Ул йәй ишелеп бәрәңге уңа, өйҙә мәшәҡәт күп, әммә килеп, уны иген һуҡҡан комбайнға эшкә алып китәләр. Билен ҡайыш менән быуып, комбайнға тағылып таҙартып барған саҡта, яҙа баҫып, аяғы комбайн аҫтында ҡала ла имгәнә. Илай-илай хәле бөтә, ҡанды туҡтатып булмай, эргәһендәге ике ағай (икеһе лә сулаҡ), ҡыҙҙы йыуатҡан булып, кеҫәһенә тултырып көнбағыш һалалар ҙа өйгә ҡайтаралар. Аяғын өрлөккә аҫып бәйләп ҡуялар, ә ҡан туҡтамай аға ла аға... Икенсе көнө ат егеп дауаханаға алып бара инәһе, айҙан артыҡ ятһа ла, аяғы төҙәлмәй, баяғы туфлийын да кейә алмай. Ауылда эш күп, ҡаҙ һуйырға тип килеп алалар. Ике айға яҡын өйҙә ята, туғандарын ҡарай, хөкүмәткә кәрзин үрә, ҡапсыҡ-ҡапсыҡ йөн иләп тапшыра. Яйлап бесән сабырға йөрөй башлай.\nБелорет тарафтарына, аҙаҡ Благоварға урман киҫергә лә ебәрәләр. Шул мәлдә атаһы Бәләбәй яҡтарында ҡорал келәтен һаҡлап ята. «Инәйемдәр ауылдан йәйәүләп уларға ашамлыҡ, бейәләй, ойоҡбаш ташыны, ҡайтышлай тоҙ алып ҡайтыр, уны һатып, әҙерәк аҡса йүнәтә инеләр. Бәхетебеҙгә, атайым имен-һау ҡайтты һуғыштан. Атайым да, инәйем дә дини яҡтан бик белемле ине, атайым Ҡөрьәнде яттан белә, ә инәйем ҡатын-ҡыҙҙарҙы өйрәтеп-уҡытып та йөрөнө», – тип ҡәҙерлеләрен иҫкә ала әбейем.\nҺуғыштан һуңғы йылдарҙа йөҙ баштан ашыу колхоз атын ҡарай, яҙын – сәсеүҙә, көҙөн – урып-йыйыу эшендә. 1953 йылда, ҡыҙы тыуғас, һыйыр һауырға төшә. Башта бик ауыр була, илай-илай тигәндәй өйрәнеп китә. Аҙаҡтан инде алдынғылыҡты бирмәй, тырышлығы ерҙә ятып ҡалмай. Ике тапҡыр район советына депутат итеп һайлайҙар, фотоһы почет таҡтаһынан төшмәй. Өфөгә генә түгел, Гаграға ла барып ял итеү бәхетенә эйә була. Аҡ яулыҡҡа ҡәҙерләп төрөлгән миҙалдарының, төрлө ярыштарҙа еңеүсе исемен яулаған маҡтау ҡағыҙҙарының иҫәбе-һаны юҡ. Әлбиттә, ғорурланырлыҡ!\n«Ә инде ғүмеремдең иң яуаплы мәле – атай-әсәйемде ҡарауым», – ти Әлифә Сәһәрйәр ҡыҙы. Үкенескә ҡаршы, аталары ауыр сирҙән һуң баҡыйлыҡҡа иртә күсә. Ғүмер буйы балаҫ һуғып күҙҙәре һуҡырайған, етмәһә, ишетеү һәләтен дә юғалтҡан әсәһен оҙаҡ йылдар буйы ҡарап, уға хөрмәт күрһәтеп, ризалығын алып, һуңғы юлға тәрбиәләп оҙата. Иң ҡәҙерле кешеләрен әле һаман юҡһынып та, яратып та һөйләй ул. Әлеге көндә атай нигеҙенә тоғро ҡалып, уны ҡоротмай, киреһенсә, һис тә йәштәрҙән ҡалышмай, гөрләтеп донъя көтә Әлифә Сәһәрйәр ҡыҙы. Төҙөк, матур йорт-ҡаралтыһы әллә ҡайҙан нур сәсеп, балҡып тора. Мал-тыуар, ҡош-ҡорт аҫрап донъя көтә егәрле әбейебеҙ!\nҠараңғылы-яҡтылы тороп, сәй эсеп, «Юлдаш» радиоһын ҡабыҙып, бар хәбәр-яңылыҡтарҙы белеп, моңло йырҙар тулҡынында көнөн башлап ебәрә ул, бошоноп, күңелһеҙләнеп ултырырға һис ваҡыты юҡ. Теремек, уңған, оло тормош юлы үткән, бар яҡтан да өлгө булырлыҡ, саҡматаш кеүек ныҡлы, сыҙам булған әбейебеҙ Әлифә Сәһәрйәр ҡыҙына балаларының (үҙе әйтмешләй, «йөрәкәстәренең») шатлығын, бәхетен күреп, тағы оҙон-оҙаҡ йылдар бергәләшеп, именлектә-һаулыҡта йәшәргә яҙһын, тибеҙ.


Йәшерен ғилем | Әбйәлил - Абзелил\nӘбйәлил - Абзелил > вәғәздәр > Йәшерен ғилем\n« Хызыр — Ильяс\nӘсәләр доғаһы »\nБар ғәләмде (бөтә донъяны) юҡтан бар ҡылыусы, тәрбиә ҡылыусы Аллаһ Сүбхәнәһү үә Тәғәләгә хәмде-ҫәнәләребеҙ (маҡтауҙарыбыҙ) булһа ине. Аллаһ Сүбхәнәһү үә Тәғәлә ил-көндәребеҙгә хәйерле именлектәр, тыныслыҡтар, ауырыуҙарға хәйерле шифалар, тәүфиҡһыҙлыҡта, намаҙһыҙлыҡта, динһеҙлектә йөрөүселәргә тәүфиҡ-һиҙиәт (тура юлға кереүселәргә хас сифаттар: күркәм әҙәп-тәрбиә, яҡшы әхләҡ), истиҡамәттәрен (ғәҙеллек, тоғролоҡ, дөрөҫ йүнәлеш) насип ҡылһа ине. Пәйғәмбәребеҙ Мөхәммәд Мостафа салләллаһу ғәләйһи үәссәләмгә күңелдәребеҙҙең түрҙәренән сыҡҡан салауаттарыбыҙ, доғаларыбыҙ ирешһә ине.\nМөхтәрәм ғәзиз ҡәрҙәштәрем, йома көндәребеҙ мөбәрәк булһын! Аллаһ Сүбхәнәһү үә Тәғәлә ике йома араһында вафат булған мосолман ҡәрҙәштәребеҙҙең рухтарына доғаларыбыҙҙы ирештерһә ине. Аллаһ Сүбхәнәһү үә Тәғәлә ике йома араһында никахлашҡан йәштәребеҙҙең күңелдәренә өлфәт — мөхәббәт һалып, мөхәббәттәрен дауамлы ҡылып, уларҙан тыуған балаларҙы ла Ватаныбыҙға, динебеҙгә, милләтебеҙгә игелекле, файҙалы балаларҙан насип ҡылһа ине.\nКөндәрҙән бер көндө Малик ибн Әнәс тигән ҙур бер ғалим, төшөндә Ғазраил ғәләйһиссәләмде күрә. Ул унан һораған: «Йә Ғазраил ғәләйһисәләм, миңә йәшәргә нисә йыл ҡалды?». Ғазраил ғәләйһиссәләм биш бармағын күрһәткән дә, шуның менән юҡҡа сыҡҡан. Шунан һуң был кеше Ғазраил ғәләйһиссәләмдең ошо биш бармағы нимә аңлатҡанлыҡты белергә теләп, баш ватып ултырған. 5 йылмы, 5 көнме, 5 аймы. Ҙур ғалим булһа ла, бының серенә барыбер төшөнә алмаған. Төш юраусы кешегә мөрәжәғәт иткән. «Бына ошондай төш күрҙем, нимә аңлата ул?»- тип әйтә икән. Төш юраусы: «Минең белеүемсә, Аллаһ Сүбхәнәһү үә Тәғәләнең Ғилмүл ғаиб тип атала торған ғилеме бар. Уны Аллаһтан башҡа бер кем дә белмәй. Ә биш бармаҡ биш төрлө йәшерен ғилемде аңлата. Уны, Аллаһтан ҡала, сихырсы ла, күрәҙәсе лә, ен дә, әҙәм дә, береһе лә белә алмай», — тип яуап ҡайтарған. Шуға күрә Аллаһ Сүбхәнәһү үә Тәғәлә «Әл-Әнғәм» сүрәһенең 59-сы аятында беҙгә бының тураһында хикәйәт итә:\nҮә ғиндәһү мәфәәтихүл-ғайби ләә йәғләмүһәә илләә һүүә үә йәғләмү мәә фил-барри үәл-бәхри үә мәә тәсҡуту миү-үәраҡатин иллә йәғләмүһәә үә ләә хәббәтиң фии ҙулүмәә-тил-ардыи үә ләә ратбиү-үә ләә йәәбисин илләә фии китәәбим-мүбиин.\n"Ғаиб нәмәләрҙең асҡыстары – Аңдарҙа (разум, сознание), уларҙы фәҡәт Ул ғына белә. Һәм Ул ҡорола (ерҙә) һәм диңгеҙҙә булған нәмәләрҙе лә белә. Япраҡ тик Уның белеүе менән генә барып төшә һәм асыҡ аңлайышлы китапта булмаған ер ҡараңғылығындағы орлоҡ та, еүеш нәмә лә, ҡоро нәмә лә юҡ". (6/59).\nКүрәҙәселәргә, йондоҙҙарға, сихырсыларға ышанмағыҙ. Улар үҙҙәренә ҡағылмаған ғилемгә тығылалар (тейешле-тейешһеҙгә ҡатнашалар). Иң тәүҙә аяттарға иғтибар итәйек. Аллаһ Сүбхәнәһү үә Тәғәлә «Лоҡман» сүрәһенең 34-се аятында биш төрлө ғилемде үҙе генә тыуҙырыуын, белеүен әйтә:\nИннә-ллааһа ғиндәһү ғилмү-ссәәғәти үә йүнәззи-лүл-ғайҫә үә йәғләмү мәә фил-архәәми үә мә тәдрии нәфсүм-мәәҙәә тәксибү ғадәү-үә мә тәдрии нәфсүм-биәййи ардыиң тәмүүтү иннә-ллааһа ғәлиимүн хабиир".\n"Хаҡиҡәттә, (һуңғы) сәғәт тураһында ғилем — Аллаһта. Ул ямғыр яуҙыра һәм ҡарындарҙа булғандарҙы белә, һис бер йән эйәһе иртәгә ни кәсеп ҡыласағын белмәҫ, һәм һис бер йән дә ниндәй ерҙә үләсәген белмәй. Хаҡикәттә, Аллаһ — белеүсе, хәбәрҙар!". (Ҡөръән, 31/34).\nӘ бөгөнгө көндә йыш ҡына Ҡиәмәт ҡасан етер тип, баш ватып ултыралар. Аллаһ Сүбхәнәһү үә Тәғәлә был турала бик күп аяттарҙа иҫкәртә. Элек тә Рәсүлебеҙ ﷺ янына барып, Хисап көнө тураһында һорай торған булғандар. Ниңә быны һорап торорға һуң? Һәр кешенең үлеме етеү менән, уның Ҡиәмәте лә етә бит инде. (Баш ватырлыҡ һис бер нәмә лә юҡ бында!) Пәйғәмбәребеҙҙән (уға Аллаһтың рәхмәте һәм сәләме булһа ине!) дә был турала һорағас, ул: «Хаҡлыҡта, быны белеүсе — Аллаһ, ә мин иһә ап-асыҡ аңлатып биреүсе өгөтләүселер» («Әл-Мүлк» («Тәбәрәк») сүрәһенең 26-сы аят), — тип әйтә торған булған. Икенсе бер риүәйәттә әйтелгәнсә, Рәсүлебеҙ ﷺ янына килеп, Ҡиәмәт көнө тураһында һорағас, ул ике бармағын күрһәткән. Шул рәүешле, Пәйғәмбәребеҙ ﷺ әйтә: «Ҡиәмәт сәғәте ике бармаҡ кеүек яҡындыр. Ике бармаҡ араһында ниндәй ҙур айырма бар? Йыраҡмы? Йыраҡ түгел». «Улар уны йыраҡ итеп күрәләр. Беҙ иһә уны яҡын күрәбеҙ», — тип әйтә Аллаһ Сүбхәнәһү үә Тәғәлә « Әл-Мәғәриж (Баҫҡыстар)» сүрәһенең 6-7-се аяттарында. Быны быуаттар буйы һөйләп йөрөнөләр инде. Ҡайһы берәүҙәр, Пәйғәмбәребеҙ ﷺ ике бармағын күрһәткәс, Ҡиәмәт 2000 йылда килә тип, кешелекте ҡурҡыу халәтенә килтергәндәр. Хәтерләйем әле, «2000 йылда Ҡиәмәт етә» тип, үткән быуаттың 90-сы йылдарында фильмдар төшөргәндәр ине. Режиссерҙарға аҡса кәрәк булды, шуға төшөрҙөләр. Унан һуң «Ахырзаман 2012 йылда була» тип, башты ҡатырҙылар. Ҡиәмәт етә тип, бөтә кешене өркөтөп, ҡурҡытып торҙолар. Шул иҫәптән бөтә йәштәрҙе лә. Мәсеткә килеп: «Ахыр заман етәме, беҙгә шуға тиклем генә йәшәйһе ҡалдымы?»- тип һорай инеләр. «Ҡайҙан белдең?»- тигәс: «Телевизорҙан әйттеләр», — тигән яуап ишеттек. Имеш, бөтә планеталар бер ергә теҙеләсәктәр икән. Имеш, Майя ҡәбиләһенең календары бөтә икән. Шуға бәйләп, тәбиғәт аномалияһы буласаҡ тип әйтәләр. Әле үткән йылдың декабрь айында Майя календары буйынса «миләди иҫәп менән 21 декабрь» көндө ахырзаман (заман аҙағы) етә тип, бөтә кешене ҡурҡыттылар, әле иң ғәжәбе шул: мәсет янында ике абыстайҙың был турала һөйләшеп торғанына тап булдым: «21 декабрь донъя бөтәһен ишеттеңме? Әстәғфирулла, шулаймы? Ҡиәмәт етәме?!»- тип, икенсе абыстай ҙа мине ғәжәпләндереп, һорап ҡуйҙы. Хәҙер был көфөр һүҙҙәр мосолмандар араһында шулай таралғас, ябай халыҡтан нәмә көтөргә?! Уларҙы тынысландырыу урынына беҙ уларға тағы ла ҡурҡыуҙы артырып, өҫтәүенә хәҙер Аллаһның Ҡөръәнен ситкә ҡуйыуыбыҙ иманһыҙлыҡҡа илтеүен онотоуыбыҙ һәм оло, ауыр гонаһҡа төшөүебеҙ ҡурҡытмай ҙа хәҙер!\nТәбиғәттең дөйөм ҡағиҙәнән, законсалыҡтан тайпылыштары... Беҙҙең көндәрҙә Антарктидала (аҡ ҡитғала) боҙ ирей башланы, тиҙәр. Ә Африкала (ҡара ҡитғала) ҡар яуа. Быларҙы Ҡиәмәттең ғәләмәттәре тип күрһәтәләр. 2010 йылда уҡ Антарктида боҙо иреп бөтөргә тейеш булған, имеш. Бөтөнөбеҙ ҙә һыу аҫтында ҡалып, үләргә тейеш булғанбыҙ. Телевизорҙан ҡайһы ваҡыт күрәһең: ҡайһы бер кешеләр үҙҙәренә тау ҡыуышы яһай. Ҡиәмәттең ҡот осҡос ғәләмәттәренән шунда ҡасмаксы булалар. Аллаһы Тәғәлә әйтә: «Һәм улар: „Әгәр һеҙ дөрөҫ һөйләй торған булһағыҙ, был вәғәҙә ҡасан була һуң?“- тиҙәр. Улар талашып торған саҡта үҙҙәренә тейәсәк ҡаты гөрһөлдәү тауышынан башҡа бер нәмә лә һиҙмәҫтәр. Улар васыяттарын да әйтә алмаҫ һәм әһелдәре янына кире ҡайта ла алмаҫтар» («Йәсин» сүрәсенең 48-50-се аяттар). Бындай ҡот осҡос көн килгәнсе, уның ғәләмәттәре (билдәләре) буласаҡ. Пәйғәмбәребеҙ ﷺ: «Ғәләмәттәре килмәйенсә Ҡиәмәт етмәҫ», — тигән. Уртансы ғәләмәттәр, йәғни «Зина таралыр һәм уны туҡтатыусы булмаҫ» тигәне килеп етте инде. Бөгөн зина бара. Шуға ҡарайбыҙ. Тел менән һүҙ әйтә алмайбыҙ. «Ваҡыт тиҙләнер» тигәне лә етте. Ваҡыттың бәрәкәтен юғалтыҡ. Әйтәйек, бөгөн йома, икенсе йоманың еткәнен һиҙмәй ҙә ҡалабыҙ бит. Бер миҙгел генә кеүек. «Ҡиәмәт алдында бер йылығыҙ — бер ай, бер айығыҙ — бер аҙна, бер аҙнағыҙ — бер көн, бер көнөбөҙ — бер сәғәт, бер сәғәтегеҙ бер миҙгел кеүек уҙар», — тигән Пәйғәмбәребеҙ ﷺ. Тағы бер ғәләмәт: «Ҡол әсә, ҡол ҡатын үҙенә хужа тыуҙырыр». Бөгөнгө көндә балалар әсәләрен, аталарын тыңламайҙар. Элегерәк Рәшиҙә абыстай Исхаҡи миңә бер китап бүләк иткән ине. Шул китаптан уҡып белдем: уларҙың заманында берәрһе ҡаршы һүҙ әйтә торған булһа, быларға атай-әсәйҙәре, яза итеп, йоҡларға бирмәйҙәр икән. Шуға күрә улар ата — әсәгә ҡаршы һүҙ әйтә алмағандар. Хәҙер бөтә әйберҙе малай хәл итә.\n"Иртәгә берәр ҡайҙа барабыҙмы, иртәгә эшләйбеҙме, туҡта әле, малай ҡайтһын, малай нимә тип әйтер", — тиҙәр йыш ҡына.\nБөгөн иртән торғас, яңылыҡтарҙы ҡабыҙҙым. Яңылыҡтарҙан һуң теге «Суд идет» тигән тапшырыу башлана икән. Шунда бер егетте хөкөм итәләр. Беләһегеҙме ни өсөн? Атаһын үлтергән өсөн. Малай көнө-төнө компьютерҙа ултырып, шул тиклем уйынға кереп киткән, виртуаль донъяла йәшәй башлаған. «Ни өсөн үлтерҙең?»- тип һорайҙар бынан. «Шунда уйнап ултыра инем, ҡырҡ кешене үлтерергә тигән яҙыу сыҡты. Шуларҙы атай үлтерергә бирмәне», — тип әйт. Был йәш кеше өсөн компьютер үҙенә күрә бер илаһҡа (унан башҡа йәшәй алмаҫлыҡ нәмәгә) әйләнгән түгелме? Атаһы: «Иртәгә уҡырға бараһың бар, ваҡытында йоҡла», — тип, 14 йәшлек баланың клавиатураһын алып ҡуйған. Балаһы шунда уҡ, түҙмәйсә, барып атаһын үлтергән. Күрҙегеҙме, атай-әсәгә хәҙер һүҙ әйтергә ярамай.\nӘле Ҡиәмәттең оло ғәләмәттәре лә бар. Ни өсөн ахырзаман 2012 йылда булманы? Сөнки ҙур ғәләмәттәре юҡ ине. Ҡиәмәт алдынан башта Мәһди килергә һәм беҙҙең арабыҙҙа 7 йыл булырға тейеш. Унан һуң Ғайса килер. Ул ҡырҡ йыл арабыҙҙа булыр. Унан һуң донъя бөтәр алдынан оҙон һәм ҡыҫҡа буйлы ике төрлө халыҡ сығып, донъяның аҫтын өҫкә килтереп, төрлө әшәкелектәр эшләйәсәк. Уларҙың оҙаҡ буйлыһы – Йәэжүд, ҡыҫҡа буйлыһы Мәэжүж исемле буласаҡ. Ышанығыҙ, әле бик күп ғәләмәттәр уҙмаған. Шуға күрә, Ҡиәмәт етә тип яңылышмайыҡ.\nАлға табан дауам итеп, Аллаһ Сүбхәнәһү үә Тәғәлә беҙгә нимә тип әйтә: «Үә йүнәззилүл-ғайс». — «Аллаһ ғына ҡасан ямғыр йә ҡар, йә ниндәй һауа торошо буласағын беләлер». Йыш ҡына килеп һорайҙар: «Хәҙрәт, „Һауа торошо“нан иртәгә 5 градус йылы була тип күрһәтһәләр, +5 ла була. Ҡар тиһәләр, ҡар яуа. Ямғыр икән — ямғыр. Һеҙ был турала нимә әйтерһегеҙ?». Алданырға кәрәкмәй, улар уны алдан белмәйҙәр бит. Һауа торошон әйтер өсөн, циклон (атмосфераның өйөрмә һымаҡ хәрәкәте) ҡайһы яҡта күҙәтелә (ул ғәҙәттә түбән баҫым һәм көслө ел менән характерлана), шуға иғтибар итергә кәрәк. Улар иң тәүҙә шуны ҡарайҙар ҙа. Шул сәбәпле, һауа торошон 3 көн алда фаразлай алалар. Йыш ҡына үҙемдең дә һиҙгәнем бар. Улар әйткән тура килеп бөтмәҫкә лә мөмкин. Плюс 3 була тиһәләр, ул йә минус 3 була, йә бөтөнләй плюс 5. Ҡар көнө буйына яуа, тиһәләр, ҡар бер аҙ ғына яуып китә. Ләкин ҡайһы саҡта тура килә, сөнки асыҡтан-асыҡ ғәләмәттәре бар. Шуға ул прогноз (алдан хәбәр итеү) тип атала ла. Ысынында, иртәгә ни буласағын Аллаһы Тәғәлә генә белә. Мәҫәлән, эҫе ваҡытта — июль айында бер ауылда ямғыр ҡойоп яуҙы. Бер километр ситкәрәк китһәк, унда ҡоп-ҡоро, ямғыр юҡ. Аллаһтың әмере буйынса яуа ул. Ямғырҙың ҡасан, ҡайҙа, ниндәй сифатта яуаһын Аллаһы Тәғәлә генә белә, бәрәкәтле буламы ул, бәрәкәтһеҙ буламы...\nЯмғыр килгән саҡта шатланырға кәрәк түгел. Хәйерле яуым — төшөм һорарға кәрәк, сөнки бик көслө ҡоролоҡ ваҡытында ямғыр килгәнгә Ғат ҡәүеме бик тә шатланған булған. Ә яуған ямғырҙары улар өсөн ғазапҡа әйләнә. Шуға күрә үҙебеҙҙең эстәге халәтебеҙҙе үҙгәртмәһәк, мосолман ҡәрҙәштәр араһында булған мөнәсәбәттәрҙе төҙәтмәһәк, яратыу тигән хисе булдырмаһаҡ, гонаһтарҙы туҡтатыу өҫтөндә эшләмәһәк, дәғүәт ҡылмаһаҡ, беҙгә лә ғазап килергә мөмкин.\nБер ауылда булған хәлде лә әйтеп үтәм инде. Барып инһәк, бында беҙ килмәҫ борон көслө дауыл булған. Ә былар бары тик ямғыр ғына булыр тип көткәндәр. Бик көслө ел күп нәмәләрҙе ҡаҡшатып, емереп бөтөргән, ауылда ни бары бер генә йорт тороп ҡалған. Был өйҙә йәшәүсе бер аҡһаҡ ҡарт намаҙҙарын ҡалдырмай икән. Шуның өсөн был йорт имен ҡалған. Бына ниндәй хәүефле күренештәр ҙә күҙәтелә хәҙерге ваҡытта.\nТағы бер йәшерен ғилем бар. Аллаһы Тәғәлә әйтә: «Үә йәғләмү мә фил-әрхәм». — «Ул ғына инә ҡарынындағы баланың нихәлдә ятыуын белә». Ҡатын-ҡыҙҙың ниндәй бала көтөүе Уға ғына билдәле. Бөгөнгө көндә тыуасаҡ баланың енесен УЗИ аша белә алабыҙ, тип әйтәсәкһегеҙ. Ләкин иң тәүге хәлдә, йәғни яралғы ваҡытында әҙәм балаһы белә ала инеме һуң быны? Юҡ! Бала тыуасаҡмы-юҡмы, ниндәй бала буласаҡ — береһен дә белә алмайбыҙ. Изге буламы, хәйерһеҙме — уныһын да самалайбыҙ. Шуға күрә был йәшерен ғилем, быны Аллаһ ҡына белә.\nҺәм иң мөһим ғилем тураһында Аллаһы Тәғәлә әйтә: «Үә мә тәдри нәфсүм мәҙә тәксибү ғадә». — «Кеше бер ҡасан да иртәгә нимә буласағын белә алмай». Йыш ҡына, кеше әллә ниндәй пландар ҡора, быны эшләйем, тегене эшләйем, тип әйтә. Быныһына барам, тегендә булам, ти. ИншаАллаһ тигән һүҙҙе ҡайһы саҡ онотоп та ебәрә. Ысын барлыҡта иһә, күп нәмә булмаҫҡа ла мөмкин. Бер егет ҡарт әбейе янына хәлен белергә больницаға барған, бәлки башҡа күрә лә алмамдыр, тип уйлаған. Әбейе менән күрешеп, һәйбәт кенә һөйләшеп ултырғандар. Ә ҡайтҡан ваҡытта, аварияға эләгеп үҙе һәләк була. Әбейе уны күмергә ҡайта. Ҡартлыҡ ғәләмәте үлемгә тигән һүҙ түгел. Аллаһы Тәғәлә, аятты тамамлап: «Үә мә тәдри нәфсүм-би' әййи ардиң тәмәт иннәллаһә ғалимүн хабир». — «Иртәгә нимә буласағын Аллаһ ғына белә. Һәр кешенең ниндәй хәләттә, ҡайҙа үләсәге Уға ғына билдәлелер», — тип әйтә. Хаҡиҡәтте, Аллаһы Тағәлә Белеүселер (барыһынан да хәбәрҙарҙыр).\nКүрәҙәселәргә йөрөһәгеҙ, сихырсыларға барһағыҙ, улар матур итеп һөйләрҙәр, һеҙҙе ышандырырҙар. Быға бер ҙә ғәжәпләнергә кәрәк түгел. Сихырсыларҙың иң оҫталары кешене үлтерә, терелтә лә ала.\nПәйғәмбәребеҙ ﷺдә үҙенең бер хәҙисендә былай тигән: «Аллаһтан башҡа бер кем дә белмәгән биш йәшерен ғилем бар. Ҡиәмәттең ҡасан етәсәген бер генә кеше лә белә алмаҫ, әсәләренең ҡарындарында нимә барлығы бер генә йән эйәһенә лә билдәле түгел. Ҡасан ямғыр яуаһын, кемдәрҙең иртәгә ни эшләйәсәген бер кем дә белә алмаҫ. Нисек, ҡасан үләсәген һис кем белмәҫ». Күрәһеңме, барыһы ла Пәйғәмбәребеҙҙең ﷺ хәҙисе менән иҫбат ителгән. Шулай уҡ ҡоро ерҙә һәм диңгеҙҙәрҙә нимә бар икәнлеген Бер Аллаһы Тәғәлә генә белә. Бөгөнгө көндә донъяла бик күп төрлө хайуандар, ниндәй генә бөжәктәр, нәмәләр генә юҡ. Әҙәм балаһы әлегә тиклем уларҙың барыһын да белеп бөтөрә алмаған әле. Диңгеҙҙә лә шул уҡ хәл. Бөгөнгө көнгә тиклем күҙ күрмәгән, ҡолаҡ ишетмәгән ниндәй генә балыҡтар, януарҙар (ҡырағай хайуандар, йәнлектәр) юҡ! Аллаһтың әмере булмаһа, ағаста бер генә япраҡ та һелкенмәй. Ҡап-ҡараңғы төндә ерҙә ятҡан орлоҡтоң торошон Аллаһы Тәғәлә генә белә. Беҙ беребеҙ ҙә белә алмайбыҙ. Ер йөҙөндәге барлыҡ әйберҙәрҙе — бөтөнөһөн Аллаһы Тәғәлә генә Белеүсе. Был турала «Ләүхелмәхфүз (Яҙмыш таҡтаһы)» китабында теркәлгән.\nБеҙгә ошо вәғәздән бик күп әйберҙәр аңлашыла. Беҙҙе өркетөп бөтөргәндәр инде хәҙер. Күңелдә өркөү (нимәнәндер ҡурҡыу) хисе бөтһөн өсөн, беҙгә иманлылыҡ кәрәк. Аллаһҡа ышанаһың икән, Ҡөръән һүҙҙәренә лә инаныу зарур. Ҡөръәндә Аллаһы Тәғәлә әйткән һүҙҙәр күңелдәребеҙҙе иркәләй-наҙлай. Икенсенән, Ҡиәмәт (ахирәт көнө) ҡасан буласаҡ, тип, дин әһелдәренең башын ҡатырыу ярай торған эштәрҙән түгел. Әйтеп киткәнемсә, һәр кешенең үлеме уның менән Ҡиәмәте яҡынлаша ла инде.\nОшо һөйләгәндәребеҙ менән Аллаһ Раббыбыҙ ғәмәл ҡылыуҙарҙы насип итһә ине.\nТимергали хәҙрәт ЮЛДАШЕВ, Татарстан мосолмандары Диниә назаратының дәғүәт бүлеге белгесе, «Дин вә мәгыйшәт» газетасы. № 22 (191) чыгарылыш.\nЭта запись написана автором Назир Сабитов, 28.11.2019 в 01:33, и размещена в категории вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Чулпан Хаматова шәфҡәтлелек маҡсаты менән Өфөлә булып китте // Йәмғиәт | новости башинформ.рф\nЧулпан Хаматова шәфҡәтлелек маҡсаты менән Өфөлә булып китте\n17:34, 29 октября 2009 Йәмғиәт\nПопуляр театр һәм кино актрисаһы, Рәсәйҙең атҡаҙанған артисткаһы, күп һанлы премиялар лауреаты, йәмәғәт эшмәкәре Чулпан Хаматова шәфҡәтлелек маҡсаты менән Өфөлә булып китте. Ул Мәскәүҙән осоп килеп төшкәс тә тура Республика балалар клиник дауаханаһына юл алды, унда онкология бүлексәһендә ауырыу балаларға дарыуҙарҙы дозалап индереү өсөн “инфузомат” аппараты тапшырылды.\nАппаратты һатып алыуға средстволар үҙ шәфҡәтлелеге һәм социаль проблемаларға иғтибары менән айырылып торған Тойота-Үҙәк-Өфө компанияһы тарафынан бүленде. Клиникаға барғандан һуң Тойота-Үҙәктә Чулпан Хаматова ҡатнашлығында матбуғат конференцияһы уҙғарылды. Билдәле булыуынса, ул онкологик сирле балаларға ярҙам итеүсе “Ғүмер бүләк ит” фондының ҡушма ойоштороусыһы булып тора. Фонд эшмәкәрлегенә ул шул тиклем күп ваҡытын бүлә, хәҙер, үҙе әйтеүенсә, кинола төшөргә мөмкинлеге лә ҡалмай. Мәскәү клиникалары пациенттары араһында Өфөнән дә балалар бар, тине ул. Улар баш ҡалаға йыл һайын килә.\n— Республика балалар клиник дауаханаһына барыу һәм врачтар менән аралашыу миндә бик яҡшы тәьҫораттар ҡалдырҙы, — тине журналистарға Мәскәү ҡунағы. – Медперсонал балаларҙың ғүмерен һаҡлап ҡалыу өсөн мөмкин булғандың барыһын да эшләй, тип уйлайым. Һеҙҙә шундай һоҡланғыс белгестәр булыуына шатланырға ғына ҡала. Бүләк итеүселәрҙең позицияһы ла оҡшаны: улар үҙҙәрен бик тыйнаҡ һәм әҙәпле тоталар.\nАктриса, “Ғүмер бүләк ит” фондының эшмәкәрлеге әһәмиәте һәм күләме буйынса төрлө эштәрҙән ғибәрәт – ҡатмарлы операцияларҙан һәм дарыуҙар эҙләүҙән алып балалары менән ата-әсәләрҙе вокзалда ҡаршы алып, клиникаға оҙатып ҡуйыуға тиклем, тип хәбәр итте. Был бик етди эш, тип билдәләне ул.\nМатбуғат конференцияһының икенсе өлөшө өсөнсө быуын Toyota Prius автомобиле менән таныштырыуға ҡайтып ҡалды. Рәсәйҙә уның беренсе хужаһы булып Чулпан Хаматова тора. Әлбиттә, матбуғат һорауҙары бензинда ла, шулай уҡ электр разрядын ҡулланып та эшләүсе экономиялы гибрид двигателе менән был транспорт сараһын файҙаланыу өҫтөнлөктәренә ҡағылды.\n— Был автомобилгә идара иткәндә миңә хатта Мәскәүҙәге икһеҙ-сикһеҙ тығындарҙа торғанда ла уның тирә-яҡ мөхитте бысратмауын тойоу ғына ла рәхәт, — тип таныны Чулпан. – Етмәһә, салоны иркен һәм уңайлы, унда минең ҡыҙҙарым уйынсыҡтары һәм үҙ әйберҙәре менән иркен һыя. Машина тауышһыҙ эшләй, һәм мин үҙем яратҡан музыканы йәки театр спектаклдәре яҙмаларын бер ниндәй ҡамасауһыҙ тыңлай алам.\n“Горн” реклама бюроһы уйындар һәм приздар менән ҡыҙыҡлы шоу-программа әҙерләгәйне. Һуңынан актриса Өфөлә был автомобилде беренсе булып һатып алыусы йәш ҡатын менән иҫтәлеккә фотоға төштө.\nТеги: хәйриә, медицина


Өфө скверҙарының береһенә Рудольф Нуриев исемен бирергә тәҡдим ителде // Мәҙәниәт | новости башинформ.рф\nӨфө скверҙарының береһенә Рудольф Нуриев исемен бирергә тәҡдим ителде\n10:36, 19 июня 2013 Мәҙәниәт\nӨфөнөң Пушкин урамындағы скверына Рудольф Нуриев исемен бирергә тәҡдим ителде. Бындай тәҡдим менән республика баш ҡалаһының ижади интеллигенцияһы сығыш яһаны. Башҡорт дәүләт опера һәм балет театры буйындағы аллея күп өфөлөләргә таныш, был ҡала халҡының яратҡан ял урындарының береһе. Бығаса ул Пушкин аллеяһы тип аталды. 1949 йылдан алып аллеяла әле күсерелгән А.С.Пушкин бюсы тора ине. 1998 йылдың 17 мартында театр фасадында бөтә донъяға танылған бейеүсе Рудольф Нуриевтың барельефы урынлаштырылды.\nЙыл дауамында скверҙа ремонт, төҙөкләндереү эштәрен үткәреү, фонарҙар, эскәмйәләр ҡуйыу планлаштырыла.\nӨфөлөләр ҡала хакимиәте сайтында тәҡдим ителгән башланғыс өсөн тауыш биреүҙә ҡатнаша ала.\nТеги: төҙөкләндереү,скверҙар,рудольф нуриев


Һуғышта ир-егеттәр генә түгел, аттар ҙа утҡа инә\n112-се Башҡорт кавалерия дивизияһына Миәкә районы Илсеғол ауылынан 150 ат ебәрелә, улар араһында Керчь ҡушаматлы ҡарайғыр була. Легендар башҡорт аты Сталинградтан Берлинға тиклем барып етә. Күп тапҡырҙар бомба, артиллерия һөжүме аҫтында ҡала. Ике тапҡыр яралана. Илсеғолдар ҡарайғыр хаҡында онотмай. Яңыраҡ ауылда Керчтың иҫтәлегенә таҡтаташ ҡуйыла.\nҺуғыштан һуң 112-се Башҡорт кавалерия дивизияһынан бары тик Керчь ҡушаматлы ҡарайғыр ғына тыуған яғына әйләнеп ҡайта. Илсеғол ауылы халҡының, ветерандарҙың Керчь хаҡындағы хәтирәләре йәш быуын өсөн бөгөн дә фәһемле.


Бөйөк Карлдың тажы — Башҡорт Википедияһы\n48°12′23″ с. ш. 16°21′55″ в. д.\nБөйөк Карлдың тажы\nБөйөк Карлдың тажы Викимилектә\nИмперия тажы. Алдан күренеше.\nИмперия тажы. Ситтән күренеше.\nИмперия тажының 3D-иллюстрацияһы.\nИмперия тажы йәки Бөйөк Карлдың тажы (нем. Reichskrone) — Изге Рим империяһы королдәренең һәм императорҙарының тажы (коронаһы). Конрад II-нән аып иртә Урта быуаттарҙың барлыҡ тиерлек герман монархтары ошо тажды кейгәндәр. Таждың X быуат аҙағында яһалыуы бик ихтимал. Тәүге тапҡыр XII быуатта телгә алына.\nИмперия тәреһе (нем. Reichskreuz), империя ҡылысы (нем. Reichsschwert) һәм изге һөңгө (нем. Heilige Lanze) менән бер рәттән таж император регалияларының (нем. Reichskleinodien) иң мөһим өлөшө булған. Таж кейҙереү тантанаһында таж яңы монарҡа скипетр (нем. Zepter) һәм держава (нем. Reichsapfel) менән берлектә тапшырылған. Изге Римп империяһының император регалиялары, бигерәкт Бөйөк Карлдың тажы, 1424 йылдан 1796 йылға тиклем Франк дәүләтенең тарихи баш ҡалаһы Нюрнбергта һаҡланған һәм тик яңы императорға таж кейҙереү урынына ғына сығарылған, бынан һуң йәнә һаҡланған урынына ҡайтарылған. 1796 йылда Наполеон һуғыштары барышында Нюрнбергты француз ғәскәрҙәре яулап алған, әммә тажды һаҡлауға Регенсбургҡа ебәреп өлгөргәндәр, ә 1800 йылда уны Венаға алып килгәндәр. Хәҙерге ваҡытта таж һәм император регалиялары Австрияның баш ҡалаһы Венала Хофбург һарайында күрһәтелә. сөнки Изге Рим империяһының һуңғы императоры Франц II яҙма йөкләмәләргә ҡарамаҫтан уларҙы ҡайтарыуҙан баш тартҡан. 1938 йылда Нюрнбергҡа ҡайтарылған, ә 1946 йылда йәнә Венаға килтерелгән. Хоҡуҡи статусы көйләнелмәгәнгә күрә Австрияның хөкүмәте тажды сит илдә күрһәтеүҙән баш тарта.\nТаж император Бөйөк Оттон I йәғни уның улы Оттон II өсөн X быуаттың икенсе яртыһында, бәлки Райхенауҙағы бенедикт аббатлығындағы йәки Миландағы оҫтаханаларҙа яһалған.\nТаж кейгән, ҡулында держава һәмҡылыс тотҡан Бөйөк Карлдың портреты. А. Дюрер. Германия милли музейы. Нюрнберг\nБөйөк Карлдың тажы башҡа билдәле таждарҙан айырыла һәм оригиналь һигеҙ ҡырлы формаға эйә. Түңәрәк аҫ урынына уның нигеҙе һигеҙ ҡырлы итеп яһалған. Таж өҫкә ҡарай түңәрәйтелгән һигеҙ пластинанан эшләнгән. Алтын заклёпкалар ярҙамында пластиналар таж эсендәге ике металл таҫмаға нығытылған һәм уны тамамлап һигеҙ мөйөшлө форма бирә. Ҡайҙа һәм ҡасан металл таҫмаларҙың яһалыуы һам таждың йыйылыуы билдәһеҙ булып ҡала.\nТаждың пластиналары сифатлы алтындан эшләнелгән һәм 144 аҫылташ һәм ынйы менән биҙәлгән. Ынйы һәм аҫылташтар артҡы яғы булмаған тирәскә урынлаштырылған, һәм таштарҙың эстән быҙлау эффектын барлыҡҡа килтергән.\nБәләкәйерәк ҙурлыҡтағы дүрт пластина Тәүрат өҙөктәренән картиналар менән биҙәлгән, улар византия эмале техникаһында башҡарылған. Bildplatten тип исемләнгән был дүрт пластина Иҫке Ғәһеттең өс эпизодын (уларҙа Езекия, Дауыт һәм Сөләймән батшалары һүрәтләнгән) һәм Яңы Ғәһеттең бер эпизодын (бында Иисус Христос ике серафим менән һүрәтләнгән) һүрәтләй. Таш пластиналар (Steinplatten) тип талаған башҡа дүрт пластиналар ҙур ҙурлыҡҡа эйә һәм тик аҫылташтар һәм ынйы менән биҙәлгәндәр.\nМаңлай алдындағы пластинаның 12 аҫылташы Яңы Заветтың 12 апостолын символлаштыра. Арҡы яҡтағы ун ике аҫылташ — Иҫке Ғәһеттең 12 Исраил быуынын кәүҙәләндерә. Оттониан королдәре үҙҙәрен апостолдарҙың һәм беренсе священниктарҙың вариҫтары тип иҫәпләгән.\nТаждың өҫтөндә Конрад II исеме менән ынйылы сигеү менән дуға ҡуйылған. Дуға һәм маңлай алды пластинаһы тоташҡан урында тәре урынлаштырылған, ул Генрих II-нең хакимлыҡ итеү осоро (1002—1024) менән билдәләнә. Тәренең алғы яғы аҫылташтар һәм ынйы менән ҡапланған һәм еңеүҙе символлаштыра. Тигеҙ эске өлөшөндә язаланған Ҡотҡарыусының фигураһының гравюраһы эшләнгән.\nШулай итеп император тажы христологик мәғәнәгә эйә: император Иисус Христос исеменән хакимлыҡ итә, унан көс ала һәм уға үҙенең эшмәкәрлеге тураһында отчет бирә. Христос һүрәтләнгән эмаль ҡушылмаһында латин телендә «[PER] ME REGES REGNANT» («Минең исемем менән батшалар хакимлыҡ итә») тип яҙылған.\nДауыт батша (таждағы яҙма: лат. Rex David)\n(лат. Rex Salomo)\nЕзекия пәйғәмбәр Исайяны ҡаршы ала\n(лат. Isaiasez e Ephetachiae Rex)\nИисус Христос ике серафим менән\n(лат. (per) Me Reges Regnant)\nHermann Fillitz: Die Insignien und Kleinodien des Heiligen Römischen Reiches. Wien und München 1954 (нем.)\nGesellschaft für staufische Geschichte (Hg.): Die Reichskleinodien, Herrschaftszeichen des Heiligen Römischen Reiches. Göppingen 1997 ISBN 3-929776-08-1 (нем.)\nhttps://ba.wikipedia.org/w/index.php?title=Бөйөк_Карлдың_тажы&oldid=886789 ҡабул ителгән\nБыл бит һуңғы тапҡыр 22:54 10 май 2019 үҙгәртелгән.


Мостай Кәрим - башҡорт әҙәбиәтенең яҡты маяғы\n3 Октябрь 2019, 18:27\nМостай Кәрим... Кем ул Мостай Кәрим минең өсөн? Әгәр ҙә ул беҙҙең ғаиләнең бер ағзаһы тиһәм һис тә яңылыш булмаҫ, моғайын.\n- Олатай, Һинең әсәйең- ҡарт өләсәй - нисәнсе йылда тыуған? -тип һорайым.\n- Ҡарт өләсәйең Мостай Кәрим менән бер йылғы.\nҒүмер буйы колхозда көтөүсе булып эшләгән олатайым әсәһе нисәнсе йылда тыуғанын әйтмәй, ә ейәнсәре был датаны ошолай нығыраҡ хәтерендә ҡалдыра сағына ышана. Ябай ғына көтөүсенең дә Мостай Кәримдең нисәнсе йылда тыуғанына тиклем белеүе үҙе генә ни тора! Эйе, беҙҙең бәләкәй генә ғаиләлә Мостай Кәримгә, уның ижадына ихтирам шул тиклем ҙур. Апайымдың исеме - Әлфиә. Беҙ уны “бы яҡҡамы, те яҡҡамы” тип ирештерергә яратабыҙ, ә бәләкәс туғандарыбыҙ “беҙҙең өйҙөң йәме”. Арабыҙҙа бәхәстәр тыуып, бер-беребеҙҙе яҡлаша башлаһаҡ, шунда уҡ ҡушамат тағыла, ә ҡушаматыбыҙ, әлбиттә, “ауыл адвокаты”\nБөйөк шагирыбыҙ Мостай Кәрим беҙҙе ғүмер буйы оҙатып бара. Беҙ уның китаптарын уҡып, фәһем алабыҙ, тормошта үҙебеҙҙе нисек тоторға өйрәнәбеҙ. Мостай Кәримдең геройҙары күп нимәгә өйрәтә. Мәҫәлән, Кендектән йомартлыҡҡа, изгелеккә өйрәнһәк, Оло инәйҙең сабырлығына, зирәклегенә, аҡылына хайран ҡалам. Ә “Өс таған”дағы малайҙар менән танышҡас, донъяла дуҫлыҡтың ҙур көскә эйә булыуына ышанам! Ҡыҫҡаһы, Мостафа Сафа улынан башҡа башҡорт әҙәбиәтен күҙ алдына килтереп булмай.\nДиана Рәхимова, Красноусол башҡорт гимназия-интернатының 6-сы класс укыусыһы\nИлнур Нәбиуллин менән Ралина Хәсәнова һүрәттәре. Хәйбулла районы, Подольск ауылы.


Ураҙа айы яҡынлаша, әҙерләнә торайыҡ\nИншаллаһ, 23 апрель кис, ҡояш байығас, изге Рамаҙан айы башлана.\nОшо кистә бөтөн донъя мосолмандары оло һөйөнөс менән мәсеттәргә килеп, йәстүҙән һуң беренсе тәрәүих намаҙын уҡый. Был ғибәҙәтте иман йортона күмәкләп йыйылып атҡарыу – ҙур сауаплы ғәмәл, тиелә динебеҙҙә. Аманатты тотоп, изге Рамаҙанды бергәләп ҡаршыларға яҙһын, иншаллаһ!\n“Эй, иман килтергән һөйөклө бәндәләрем! – тиелгән Ҡөрьәндә. – Һеҙгә ураҙа ғибәҙәте фарыз ителде, тәҡүәлек ҡылығыҙ”. Ошо бойороҡҡа ярашлы, Рамаҙанда һәммәбеҙ ҙә Аллаһ Тәғәләнең рәхмәтенә өлгәшергә ынтылырға тейешбеҙ. Мәғлүм ки, изге айыбыҙ емеш-еләккә бай йәй кеүек: ҡушылған ғәмәлдәрҙе үтәгән әҙәм балаһы мул сауап ала. Раббыбыҙ ҡылған изгелектәргә рәхмәтте арттырып бирә.\nРамаҙан – тәрбиә мәктәбе. Унда фарыз ителгән ғәмәлдәр дөрөҫ йәшәү юлын күрһәтә. Әйтәйек, “Кем дә кем ураҙа тотоп та ялған һүҙҙән айырылмаһа, Аллаһ Тәғәлә уның ас йөрөүенә мохтаж түгел”, – тигән пәйғәмбәребеҙ Мөхәммәт ғәләйһис-сәләм. Ғөмүмән, Исламда һәр нәмәне уйлап һөйләү зарурлығы тәҡрар ителгән. “Мосолмандың иң күркәм сифаттары шул: мәғәнәле, аңлайышлы, кешенең күңелен ҡырмаҫлыҡ итеп һөйләр, ә инде кемдер һүҙ тота икән, уны матур итеп тыңлай белер”, – тигән Пәйғәмбәребеҙ.\nБөгөн өҫтәлдәребеҙ, әл-хәмдү лил-ләһ, ашамлыҡтан һығылып тора. Аслыҡ, һуғыш йылдарында көн иткәндәр кеүек бер һыныҡ икмәккә зар булып йәшәмәйбеҙ, атай-әсәйҙәребеҙ ҙә, балаларыбыҙ ҙа туҡ. Ошо муллыҡтың ҡәҙерен белергә өйрәтә изге Рамаҙан. Ураҙа тотҡан әҙәм балаһының күңеле йомшара, ул мохтаждарға, сирлеләргә ҡарата иғтибарлыраҡ, мәрхәмәтлерәк була башлай. Көндө ризыҡһыҙ үткәргән кеше шулай уҡ һаулыҡтың, ваҡыттың, ғүмерҙең ҡәҙерен белергә өйрәнә, Аллаһ Тәғәлә тарафынан булдырылған тормоштоң асылына, мәғәнәһенә нығыраҡ төшөнә.\nТөрлө миҙгелдәге ауырлыҡтарға һылтанып, бәғзеләр ураҙа тотмаҫҡа тырыша. Ә боронғолар, Рамаҙан ниндәй генә ваҡытҡа – бесән, ураҡ мәленәме, селләгәме – тура килмәһен, тейешле ғәмәлде мотлаҡ үтәгән. Әҙәм балаһын юҡтан бар иткән Аллаһ Тәғәлә беҙҙең хәлде яҡшыраҡ белә бит: ураҙаны Рамаҙанда фарыз иткән икән, бурысты бер нигә ҡарамай атҡарыу зарур. Бында әҙәм балаһы аңлап етмәгән хикмәттәр ҙә барҙыр. Әйтәйек, кеше төрлө ауырлыҡтарға, һынауҙарға әҙер булырға тейеш. Мәҫәлән, асығырға тура килер. Ураҙа тотоп өйрәнгән кеше был һынауға бирешмәҫ, ауырлыҡты бүтәндәргә ҡарағанда еңелерәк үткәреп ебәрер. Бына шундай ҙур тәрбиә мәктәбе ул Рамаҙан.\nУраҙаны нисә йәштән тота башларға мөмкин? Ҡыҙ бала – туғыҙ, малай кеше 12-13 йәштән бәлиғ һанала. Ныҡ өлкән йәштәгеләргә, әгәр һаулығы мөмкинлек бирмәй икән, ураҙа тотмаҫҡа рөхсәт ителә. Уның урынына фидиә саҙаҡаһы бирә алалар. Был аҡсаны мәсеткә һалырға, етем, ауырыу йәки матди хәле насар ғаиләлә тәрбиәләнгән бала өсөн тапшырырға мөмкин. Ризыҡлата биреү ҙә рөхсәт ителә. Шуны белеү фарыз: был ураҙаны һатып алыу тигәнде аңлатмай. Ғибәҙәтте һәр кем үҙе үтәргә тейеш.\nХәҙер, мәғлүм ки, ашҡаҙан-эсәк юлы, шәкәр диабеты һәм башҡа сирҙәр киң таралды. Кем дә кем, үҙ хәлен белә тороп та, табиптың ҡаршы төшөүенә ҡолаҡ һалмайынса асығып йөрөй, һөҙөмтәлә ауырыуы көсәйә йә организмына башҡа төрлө зарар килә икән, уның ураҙаһының сауабы булмай. Быны диндарлыҡ түгел, ә Хоҙай күрһәткән юлдан ситкә тайпылыу тип аңларға кәрәк.\nРаббыбыҙҙың рәхмәтен алыу юлында һәр беребеҙгә тәҡүәлек, сабырлыҡ, сыҙамлыҡ насип әйләһен. Аллаһ Тәғәлә ураҙабыҙҙы, ғибәҙәттәребеҙҙе ҡабул итһен, һәр ғаиләгә рәхмәтен, бәрәкәтен насип ҡылһын, доғаларыбыҙ яуап алһын, иншаллаһ. Изгелек игеп, яҡшы эштәр башҡарып, мәрхәмәтлек, шәфҡәтлелек күрһәтеп, тормошобоҙҙо нурға күмәйек.\nЕтеп килгән изге Рамаҙан айын лайыҡлы ҡаршылайыҡ, хөрмәтле ҡәрҙәштәр!


307 миллион һум урлаған мутлашыусы ҡулға алынды | ГТРК «Башкортостан» — Новости Уфы и РБ\n307 миллион һум урлаған мутлашыусы ҡулға алынды\n20 июля 2017 — 17:34 ГТРК «Башкортостан»\nКипрҙа төҙөлөш өлкәһендә мутлашыусы, “Дуҫлыҡ-строй” компанияһының етәкселәренең береһе Валерий Денисов ҡулға алынған. Ул әшнәләре менән бергә төһөлөшкә аҡса һалыусы граждандарҙың 307 миллион һум аҡсаһын урлаған. Хәбәр итеүебеҙсә, үткән аҙнала төҙөлөш кооперативы өлөшсөләре аслыҡ иғлан иткәйне. Бер тәүлектән һуң улар был акцияны туҡтатты. Кипрҙың хоҡуҡ һаҡлау органдары һәм Рәсәйҙең генераль прокуратураһы вәкилдәре әле мутлашыусыны экстрадициялау тураһында һөйләшеүҙәр алып бара.


Сүпте аҙна һайын алып китәләр\n18 Май 2019, 13:12\nБүздәк районында ҡаты коммуналь ҡалдыҡтар менән эш итеүҙең яңы системаһына күсеү уңышлы бара. Республика кадастры мәғлүмәттәренә ярашлы, район биләмәһендә рөхсәт ителмәгән 49 сүп һалыу урыны булған, бөгөнгә уларҙың барыһы ла бөтөрөлгән.\n– Беҙҙә район буйынса ҡаты көнкүреш ҡалдыҡтарын даими сығарыу 2014 йылдың авгусында уҡ ойошторолған, – ти район хакимиәте башлығы урынбаҫары Салауат Сәйфуллин. – Быйылғы йылдың 1 ғинуарынан сүп-сар сығарыу менән “Экология Т” йәмғиәте шөғөлләнә, ҡалдыҡтарҙы туплау нормаһы йылына 1,92 кубометр итеп билдәләнгән.\nЙәмғиәт район биләмәһендә ҡалдыҡтар сығарыу графигын ай һайын аныҡлай, сүпте аҙна һайын алып китәләр.


Лтд Слот - Top Slots Site with 400+ Latest Games and £200 Bonus! | Latest Online and Mobile Slots Jackpot Games with Fast Payouts and a Great Welcome Bonus of £200. Pay by Phone Bill Welcome!\tЛтд Слот - Top Slots Site with 400+ Latest Games and £200 Bonus!\nТик яңы уйынсылар. Беренсе сиратта реаль баланс отыгрыш килеп сыҡты.. 50йылдар отыгрыш бонус, уйын ҡарап өлөшө үзгәреп торорға мөмкин.. Бонус билдәләгән ставкалар буйынса ғына талаптар отыгрывание бонусный . Ысын өсөн Бонус 30 Выпуск от көн датаһы. Максимум конверсия: 3 бонус тапҡыр арттырылған күләмдә . Скрилл нигеҙендә депозит. Тулы шарттар..\nТик яңы уйынсылар. Беренсе сиратта реаль баланс отыгрыш килеп сыҡты.. 50йылдар отыгрыш бонус, уйын ҡарап өлөшө үзгәреп торорға мөмкин.. Бонус билдәләгән ставкалар буйынса ғына талаптар отыгрывание бонусный . Ысын өсөн Бонус 30 Выпуск от көн датаһы. Максимум конверсия: 3 бонус тапҡыр арттырылған күләмдә . Скрилл нигеҙендә депозит. Тулы шарттар.\nThis Promotion is subjected to шарттарында\nСлот казино слот һеҙ яратҡан уйын уйнау өҫтәле һәм лтд онлайн\nТиклем £фантастик 200 100% First Deposit - Уйнап £Менән барлығы 400 £200!\nОоо иң ҙур коллекция бар сай артыҡ казино 400 of the world's top internet gambling games and slots мобиль уйындар промос, шулай уҡ акция өсөн, тура килгән. Беҙ һеҙҙең менән уйнай, һәм һеҙ аласаһы яҡшы мобиль интернет-джекпот!\nҠушылдығы һәм реклама беҙҙең тәҡдимдәр тикшерелде үҙе өсөн. Бөйөк британия ҡануниәттәге үҙгәрештәргә бәйле ҡомарлы уйын комиссары мөмкин., players should grab this sensational offer while it's still hot!\nБыл мобиль сайтында онлайн казино һәм уйын беҙҙең еңеүселәре иҫ киткес ҡушыла.!\nAnd if that doesn't float your online gambling boat? You'll also have the option to play some of our most popular slots, Рулетка, бушлай мобиль уйындар һәм Стрип. Блэкджек демо-режим. Слот уңайлы һәм мобиль кушымталар һеҙҙең уйын уйнай..\nOur mobile slots game UK welcome offer won't stop there though... Уйынсылар, улар депозитҡа индереү, үҙҙәрен һынап ҡарау өсөн реаль аҡса һәм аларҙың ставкаһын н 100% аҡсалата средстволарҙы депозит тиклем £200. VIP Онлайн казино өҫтәмә бонустар сейә түбәләрҙән ғибәрәт, унда тағы оло бүләк алам слот лтд уйынсыларҙы дәртләндереп көтә..\nБеҙгә портфолио менән иң яҡшы мобиль слот казино һәм уйын үҙ унау\nРеаль Аҡса Прогрессив Джекпот: Нил Хазина, Tunzamunni, Аҡсалата Сағылышы 3, Аҡсалата Сағылышы 5, емеш-еләк һәм Фиеста 3 Бары тик бер нисә алдынғы Катушка джекпот слот казино беҙгә ҡарап.. Инаныстарын фантастик слот казино уйын ғына лтд йәлп һеҙ был барабаны. Беҙҙең уйынсыларҙың береһе хөрмәт, Крис бөйөк британия булып та, бөтөнләй тиерлек еңә күптән $ уйнай слетать 60,000 Горилла – н ҡушылдығы уны еңергә теләй өҫтәл? Хәҙер бына ошо уйындан ҡарап туранан-тура!\nИнтернет һәм мобиль оптимизирован өсөн өҫтәл Слот: Һеҙ наслаждаться онлайн үҙенең яратҡан слот - оптимизирован өсөн, бөтә мобиль ҡоролмалар уйнай безупречно. Слот беҙгә ҙур коллекция булып кеүек Джей Хендрик, Бастер Молоток, Оло Мышы Ҡырағай, Пушка N' Роза, Gonzos һәм Слот Quest .\nӨҫтәл Уйындары - Casino too: Беҙ шулай уҡ классик өҫтәл уйыны тәҡдим итә Блэкджек кеүек, Рулетка, һәм баккара бөтә һөйөүселәр өсөн классик казино. Мультиплеер менән, шулай уҡ мульти-карт варианты йәмғиәте өҫтәрәк, наслаждайся уйынсылары мөмкинлегенә эйә булған уникаль төрлөлөгөн, ваҡытынан алда нисек.\nСкретч-Карт: Һеҙ үҙегеҙҙең яратҡан уйнарға мобиль скретч-карт, ярата кеүек докторы почесать, Рамсес Ііҡәберлегенде Байлыҡ Нуль, Ҙур Аяҡ Нуль, Ирланд Күҙе, һәм башҡа күп кенә. Иҫ киткес уйын автоматтары өсөн һеҙҙән тәҡдимдәр булды.. Казино яңыртыу өсөн беҙгә күҙәтеп, тәҡдимдәрен һәм һуңғы акция менән танышыу өсөн, беҙ уның өсөн һеҙ магазин бар..\nБеҙ тәҡдим итә иң яҡшы акция казино депозит – һаҡлау, һеҙ еңеү яуланы!\nБеҙ өр-яңы акция тәҡдим итә н туҡлана ProgressPlay. Аҡылһыҙлыҡ был дүшәмбе индерелгән., Аҙнаһына Бер Сюрприз, Уйын көнө, Көн Кэшбэк, һуғыш һәм слот. Элек нисек, акция тәҡдимдәр һәм даими яңыртыла , әгәр шулай булмай ни һеҙ приглянуться, don't hesitate and seize the day!\nБушлай VIP-клуб наградаларын казино: Тиҙ ала Онлайн-Казино, яҡшы мөнәсәбәткә һәр мәрәй эшләне һәм тапҡырҙар клубы ағзаһы., һеҙҙә аҡса һалып, реаль. Бөтә был сыуалышты vip өлөшөнә дәғүә һеҙгә ҡушылып!\nРеаль отош аҡса эшләй уникаль үҙенсәлектәре дөйөм SlotsLtd ветерок\nТоп Мобиль Казино: Ревелдән онлайн уйындар ғәмәл, тулы бөтә мобиль ҡоролмалар иҫәпләнә совместимость. Уйын, күңеленең, һеҙ түгел, беҙ уларҙы тотоу мотлаҡ мобиль платформаны тәҡдим итеү. You'll even be able to make real money deposits using mobile phone credit from just £10 minimum and wager real money whenever you feel Lady Luck at your side!\nТере Уйын Казино Онлайн Дилә: Тура эфирҙа һеҙҙең иң яратҡан уйын уйнай. full hd транслит казино реаль өҫтәлде.. Иғтибар, был уйын түгел, уйын өсөн уңайлы тип демо-режим, теләһә ниндәй сикләү өсөн түләүһеҙ ҡулланырға мөмкин булған уйындар тәҡдим итә, һәм был сәләмләне.\nЧ: Слот ч Ltd функцияларға эйә булып, клиенттарҙы хеҙмәтләндереү өсөн беҙҙең бөтә мөмкинлектәр бөтә уйынсылар вәкилдәре менән аралашыу ихтыяжы.\nТикшереү һәм аҡсалата өлөш Хамитов: Казино бөтә талаптарға яуап биргән беҙҙең уйынсылар мөмкин, түләү ысулдары менән хәүефһеҙ тәьмин итә, шулай уҡ Visa, Мастеркард, Маэстро, Скрилл, Нетеллер, һәм paysafecard. Әлегә варианты ла түләү шлюзы телефонына смс казино, уйынсыларыбыҙҙы хәтергә тейеш, тип һығымта яһарға мөмкин түгел мобиль саралар.\nҠушылдығы: Хәҙер теркәлгән, әгәр һеҙ казино һәм уйын автоматтары менән казино Лтд сәйәхәт башланды. 400+ уйын казино. Һеҙ талап £200, 100% слот казино һәм реаль тәҡдимдәр һәм рәхәтлек алыр рәхим итегеҙ-уйын, ҡайҙа һеҙ!


Беҙҙең маҡсат · Академия Корана\nБеҙҙең маҡсат – һеҙгә Аллаһтың\nиң бөйөк сауабын алырға ярҙам итеү\nОнлайн белем алыу көндән көн киң танылғанға әйләнеп бара, йәштәр бар буш ваҡытын Интернет селтәрендә үткәрә. Уҡыу технологияндағы асыштар һәм ваҡыттың артыусы ҡиммәтлеге онлайн белем алыуҙы талаплы һәм ябай итә. Бөгөн селтәрҙән ғәрәп теле һәм Ҡөрьәнде өйрәнеү буйынса яҡшы китаптарҙы алып була, аудио- һәм видеолекциялар тыңлап һәм ҡарап була. Әммә уҡыу - ул бит шулай уҡ уҡытыусының талип менән мөнәсәбәте, уның нимәне аңлауын һәм аңламауын асыҡлау, дөрөҫ аңлағанмы әллә юҡмы... Ҡөрьән Академияһы - ул белем алыу өлкәһендә ҡабатланмаҫ халыҡ-ара проект, унда һеҙ уҡыу технологияһының иң яңы асыштарын ҡулланып ғәрәп телен һәм Ҡөрьәнде өйрәнә алаһығыҙ. Проекттың башҡа ҡатнашыусылары, Ҡөрьән һәм ғәрәп теле белгестәре, талиптар, белем эҙләүселәр менән аралышыу һеҙгә Изге Ҡөрьәнде бар яҡтан өйрәнергә һәм еңелерәк аңларға, алынған белемде иҫтә ҡалдырырға мөмкинселек бирә.\nУҡытыусыларға, ата-әсәләргә, белем таратыусыларға һәм дәғүәтселәргә\nУҡытыусылар өсөн беҙ, һәр бер уҡыусының үҫешен күҙәтергә һәм тура юлдан барыуын тәьмин итергә мөмкинлекселек биреүсе, уңайлы һәм файҙалы белем алыу системаһын булдырҙыҡ. Беҙҙең ҡоралдар ярҙамында һеҙ күп выҡытты һаҡлап ҡалырһығыҙ! Унан башҡа, Ҡөрьән хафиздары тарафынан әҙерләнгән бар материалдар йыйынтығы һеҙҙең ҡарамаҡта. Ата-әсәләргә, Академия төрлө йәштәге һәм уҡыу кимәлендәге балалар өсөн күп һанлы онлайн-дәрестәр тәҡдим итә. Хаҡ мосолман булып үҫкән балалар ата-әсәләрен ғәйәт ҙур бүләк көтә. Балаларға йәш саҡтарынан уҡ, улар яңы информация алыуға иң әүҙем сағынан, белем бирә башлар кәрәк. Дәғүәтселәргә һәм белем таратыусыларға Ҡөрьән Академияһында уҡыу һәм белем биреү генә түгел, шулай уҡ белемдәре менән уртаҡлашыу, уларҙы артабан таратыу һәм үҙ өлкәләрендә ысын белгес булыу мөмкинселектәре бар.\nҠөрьән Академияһы - ул ҙур халыҡ-ара проект, шуға ла беҙгә һәр ярҙам мөһим. Беҙ - ул бар донъяның халыҡ-ара командаһы. Сәхифәне әҫәрҙәр менән тултырыу, донъяның төрлө телдәренә тәржемә, Академияны селтәрҙә этәреү, программлау, версткалау, дизайн һәм һеҙ яҡшы белгән башҡа эш төрө көтә һеҙҙе. Академия проектына ярҙам итеп, һеҙ бөтмәҫ сауап алаһығыҙ - һеҙҙең ярҙамығыҙҙа миллионлаған кеше бар донъя буйынса белем ала! Унан башҡа, беҙҙә эшләп, һеҙ портфолиоғыҙҙы бик шәп эштәр менән тултыраһығыҙ, ҡиммәтле тәжрибә алаһығыҙ һәм ҡыҙыҡ кешеләр менән танышаһығыҙ.\nҺуңғы мәғлүмәттәр буйынса ғәрәп теле донъяның биш иң киң таралған телдәре һанына инә, был телдә 240 миллиондан артыҡ кеше һөйләшә һәм был һан көндән-көн арта бара. Тағы, ғәрәп теле яңғырайышлы, гүзәл һәм ғәжәп уңайлы һәм шул уҡ ваҡытта аңлайышлы. Ике ғәрәп һүҙе рус телендәге бар һөйләмде алмаштыра ала. Ғәрәп телен бушлай урындағы мәсеттәрҙә өйрәнеп була - һәр мәсеттә тиерлек мосолмандар өсөн ғәрәп теле дәрестәре бара. Диндән йыраҡ булып та был телде белергә теләһәгеҙ, ғәрәп теленә Ҡөрьән Академияһында онлайн өйрәнә алаһығыҙ. Ғәрәп телен башлаусылар өсөн - ул ғәрәп алфавитын өйрәнеү һәм иҫтә ҡалдырыу, тәджвид ҡағиҙәләре буйынса әйтелеш. Уртаса кимәл - һүҙҙәрҙе һәм грамматиканы өйрәнеү, ә алдынғы кимәл - тулайым уҡыу һәм тәржемә. Ҡөрьән ғәрәп теленең бер нисә дәресенән һуң, һеҙ Ҡөрьән сүрәләрен уҡый һәм мәғәнәләрен аңлай башлаясаҡһығыҙ.


Радий Хәбиров Әбйәлил районында үткән «Digital Ҡоролтай» фестивалендә ҡатнашты - Bash.News\nРадий Хәбиров Әбйәлил районында үткән «Digital Ҡоролтай» фестивалендә ҡатнашты\nРадий Хәбиров Әбйәлил районында үткән «Digital Ҡоролтай» фестивалендә ҡатнашты https://bash.news/news/88771_radij_xbirov_bjlil_rajonynda_tkn_digital_oroltaj_festivalend_atnashty\n25 ғин 2019, 23:32\nРадий Хәбиров Рамаҙан менән йәнә осрашты. Былтыр республика етәксеһе Әбйәлил районына эш сәфәре мәлендә танышҡан малай - Йәнекәй ауылынан 5 йәшлек Рамаҙан менән бөгөн тағы күреште. Бер юлы Радий Фәрит улы йәш дуҫының ата-әсәһе, Закирйәновтар ғаиләһе менән дә аралашты, бергә ултырып сәй эсте. Төбәк башлығы малайҙың атаһы Радмир менән төҙөлөп ятҡан мал һуйыу цехын ҡараны. Халыҡ менән осрашҡанда Радий Хәбиров йәнекәйҙәргә балалар баҡсаһы төҙөүҙә, автобус бәйләнеше булдырыуҙа, газ үткәреүҙә ярҙам итергә вәғәҙәләне.\nКүптәнге таныштар менән иртәнге аш. Республика етәксеһенең эш сәфәре Йәнекәй ауылындағы кескәй дуҫы Рамаҙан менән осрашыуҙан башланды. Етди булмаған шарттарҙа төбәк киләсәге менән етди һөйләшеү.\nБиш йәшлек кенә Рамаҙанды республикала хәҙер һәр кем яҡшы таный. Радий Хәбировтың Урал аръяғы райондарына тәүге эш сәфәрендә урамда уйнап йөрөгән малайға туҡтап һүҙ ҡушыуы бер кемде лә битараф ҡалдырманы. Республика етәксеһенең был социаль селтәрҙәге аҫтына аңлатма бирмәгән берҙән-бер фотоһы. Бары тик бер яҙыу: өйҙә. Әммә ошо бер генә һүҙ һәм фотоһүрәттәге күренеш төбәктең киләсәге тураһында күпте һөйләй. Рамаҙан был тарихи мәлде аңлап та етмәй, әммә халыҡта ябай фото ҙур өмөттәр уятты.\nӘйткәндәй, Рамаҙан хәҙер тотош ауыл өсөн дә геройға әйләнде. Тап уның арҡылы ауылда яңы балалар баҡсаһы барлыҡҡа киләсәк. Быға тиклем ул һеңлеһе менән мәктәпкәсә учреждениеға күрше ауылға йөрөргә мәжбүр булған.\nҺәм быларҙың барыһы ла социаль селтәрҙә баҫтырылған бер фотоның эҙемтәһе. Виртуаль киңлектәр үҫешкән һайын уның ҡеүәте лә арта ғына. Аҡыллы файҙаланғанда интернет киңлектәре һөҙөмтәле идара итеү ҡоралы. Икенсе йыл рәттән уҙғарылған диджитал ҡоролтай фестивалендә тап ошо мәсьәләләр өйрәнелде. Республика һәм федераль кимәлдә билдәле блогерҙар ҡатнашҡан сарала сығыш яһап Радий Хәбиров социаль селтәрҙәрҙә ултырырға яратмаһа ла халыҡ мәнфәғәте өсөн эшендә интернет мөмкинлектәрен киң ҡулланыуын белдерҙе.\nРеспубликала һәр етәксенең дә аккаунттары барлыҡҡа килеүе, бар проблеманы ла ҡыҫҡа ваҡытта асыҡлау һәм хәл итеү мөмкинлеге биргән инцидент менеджмент системаһының эш башлауы ошоға асыҡ дәлил. Ләкин уның ҡалыпҡа һалынып, көйлө эш башлауына тиклем республикала ҡул менән идара итмәйсә мөмкин түгел. Радий Хәбиров шунда уҡ "Березки” ял итеү үҙәгенең эшмәкәрлеге менән танышты. Шифахананың ҡайһы бер корпустары ремонт талап итә. Район етәкселеге иһә яңыларын төҙөүҙе һорай. Радий Хәбиров был мәсьәләгә комплекслы ҡараш талап итә. Ял итеүселәрҙе күберәк йәлеп итеү өсөн корпустар арттырыу ғына етмәй, инфраструктураны яҡшыртыу, өҫтәмә дауалау үҙәктәре булдырыу ҙа шарт.\nКөньяҡ райондарҙы борсоған көнүҙәк мәсьәләләр мейе штурмы форматында уҙған семинар кәңәшмәлә лә ҡаралды. Ауыл хакимиәттәре башлыҡтары командаларға бүленеп төрлө мәсьәләләрҙе хәл итеү юлдарын эҙләне Һәм шунда уҡ тармаҡ министрҙары, республика етәксеһенән дә эксперт фекере тыңланы. Уйын рәүешендә генә уҙғарылған сарала тотош республикаға хас көнүҙәк байтаҡ проблемалар асыҡланды.\n73-сө йәшендә Нурмөхәмәт хәҙрәт Ниғмәтуллин ауыр сирҙән вафат булды\n22:59, 26 июн\n«Алға» транспорт картаһы һатыуға сыҡты\n22:44, 24 июн\nРеспублика етәксеһе Сибайҙа Хәтер митингында ҡатнашып мәңгелек утҡа сәскәләр һалды\n22:18, 22 июн\nБөгөн - Хәтер һәм ҡайғы көнө, Бөйөк Ватан һуғышы башланыуға 78 йыл


Радий Хәбиров: Барыһы өсөн дә әсәйҙәргә бурыслыбыҙ // Йәмғиәт | новости башинформ.рф\n17:36, 16 ноября 2018 Йәмғиәт\nӨФӨ, 2018 йыл, 16 ноябрь. /«Башинформ» мәғлүмәт агентлығы, Азат Ғиззәтуллин/.\n«Беҙ барыһы өсөн дә әсәйҙәргә бурыслыбыҙ. Был билдәле хәҡиҡәтте һәр кем яҡшы белә. Әсәйҙәр беҙгә йәшәү, һөйөү, йылылыҡ бүләк итә. Әсә наҙы, тәрән аҡылы, хәстәрлеге һәр саҡ беҙҙең йөрәктәрҙә һаҡлана», — тине Башҡортостан Башлығы вазифаһын ваҡытлыса башҡарыусы Радий Хәбиров Әсә көнөнә һәм республикала Ғаилә йылына йомғаҡ яһауға арналған тантаналы сарала.\nУның һүҙҙәренсә, «йылдар үткән һайын әсә хеҙмәтенең һәм ата-әсә һөйөүенең баһалап бөткөһөҙ икәнлеген тойоу арта ғына, беҙ бөтә күңелебеҙ менән әсәйҙәрҙең иҫән-һау булыуын, оҙаҡ йәшәүен, һәм, бала саҡтағы кеүек, аҡыллы кәңәштәре менән изге эштәргә дәртләндереүен теләйбеҙ».\n«Башҡортостанда элек-электән күп балалы һәм ейән-ейәнсәрле ҙур ғаилә бәхет һәм яҙмыш бүләге булараҡ ҡабул ителгән. Бөгөн республика Волга буйы федераль округы төбәктәре араһында күп балалыҡ кимәле буйынса беренсе урында тора. Беҙҙә ошондай 50 ғаилә йәшәй, уларҙа 160 меңдән ашыу бала тәрбиәләнә. Республикала ғаиләләрҙе яҡлау сәйәсәтен дауам итербеҙ һәм тағы өҫтәмә саралар ҡабул итербеҙ», — тип билдәләне республика етәксеһе.\nРадий Хәбиров балалар өсөн инфраструктураны үҫтереүгә — мәктәптәр, поликлиникалар, белем усаҡтарын төҙөүгә бәйле мәсьәләләрҙе шәхси контролгә алыуы хаҡында һөйләне. Төбәк башлығы шулай уҡ 2019 йылда Башҡортостан Бала хоҡуҡтары буйынса вәкилдәрҙең сираттағы съезын ҡабул итәсәген билдәләне. Форум әсәлекте һәм балалыҡты яҡлау эшендә тәжрибә алмашыу майҙансығы буласаҡ.\nРеспублика етәксеһе 9-сы «Эшләүсе әсәләр өсөн иң яҡшы предприятие» республика конкурсы еңеүселәренә дипломдар тапшырҙы. Быйыл «Лукойл-Уралнефтепродукт» яуаплылығы сикләнгән йәмғиәте, баш ҡаланың «Молния» ғилми-етештереү предприятиеһы һәм 18-се дауаханаһы үҙ номинацияларында тәүге урындарҙы яуланы. Был ойошмаларҙа ҡатын-ҡыҙҙар һөнәри һәм ғаилә бурыстарын һөҙөмтәле файҙаланһын өсөн уңайлы шарттар булдырылған.\nТеги: Радий Хәбиров, Әсә көнө, күп балалы әсәләр


Балыҡ, ҡап, яр башында ялтырап ят!\n11 Ғинуар , 00:36\nОшо көндәрҙә Инйәр район мәҙәниәт йорто ауыл хакимиәте менән берлектә Николай Талменев исеменә балыҡ тотоу буйынса "РыбаLOV" I Асыҡ район турниры үткәрҙе. Ярышта 41 балыҡсы ҡатнашты.\nҠышҡы балыҡ тотоу турнирында район хакимиәте башлығы Андрей Иванюта, муниципаль район Советы секретары Альберт Азаматов, Инйәр хакимиәте башлығы Алена Кучербаева ҡатнашты һәм йыйылыусыларҙы байрамдар менән ҡотланы, турнирҙа ҡатнашыусыларға уңыштар теләне.\nТурнир асыҡ тип иғлан ителеү менән балыҡсылар үҙҙәренә оҡшаған ерҙән урын алды. Кемгәлер балыҡ тиҙ генә эләкте, кемгәлер оҙағыраҡ ултырырға тура килде. Шулай ҙа, Инйәрҙән Айгиз Искаҡовҡа бәхет нығыраҡ йылмайҙы. Ул “Иң яҡшы балыҡсы-2022” титулына лайыҡ булды. Икенсе һәм өсөнсө урындарҙы Асынан Арслан Шәрипов һәм Асҡын районы балыҡсыһы Дмитрий Чернцов бүлеште.\n“Беренсе балыҡ” номинацияһында – Айнур Нусратуллин, “Йәш балыҡсы” – Магнитогорск ҡалаһынан Вадим Хәлимов, “Тәжрибәле балыҡсы” – Николай Усачев, “Иң бәләкәй балыҡ” – Татьяна Федорова, “Иң ҙур балыҡ” – Дмитрий Чернцов, “Балыҡсы ҡатын-ҡыҙ” номинацияһында Динә Миһранова билдәләнде. Ҡалған ҡатнашыусыларға Дипломдар тапшырылды.\nТурнирҙа балыҡсылар ғына ҡатнашып ҡалманы, сағыу концерт менән урындағы үҙешмәкәрҙәр ҙә сығыш яһаны.\nБалыҡсылар балыҡ ҡармаҡлаған. Жюри уларҙы баһалаған мәлдә “Олимп” физик культура-һауыҡтырыу комплексы коллективы ғаиләләр араһында спорт ярыштары ойошторҙо. Шаһимырҙановтар – I, Башаровтар ғаиләһе – II һәм Ғүмәровтар, Шафиҡовтар III урындарҙы яланы.\nҠунаҡтар өсөн ялан кухняһы ла эшләне. “Инйәр” кафеһы хеҙмәткәрҙәре әҙерләгән эҫе сәй һәм тәмле ризыҡтар менән һыйланды, Район мәҙәниәт йорто коллективы яңы тотҡан балыҡтан бешергән аштан ауыҙ итте.


Өфөлә Илдар Абдразаҡовтың I Халыҡ-ара музыка фестивале сиктәрендә хәйриә концерты үтте // Мәҙәниәт | новости башинформ.рф\n9:00, 26 апреля 2018 Мәҙәниәт\nӨФӨ, 2018 йыл, 26 апрель. /«Башинформ» мәғлүмәт агентлығы, Ләйлә Аралбаева/.\nБашҡортостандың баш ҡалаһында Илдар Абдразаҡовтың I Халыҡ-ара музыка фестивале сиктәрендә хәйриә концерты үтте.\n«Башҡортостан» дәүләт концерт залында фестивалдең бихисап абруйлы ҡунаҡтары, сәйәси-йәмәғәт эшмәкәрҙәре, Өфөнөң мәҙәни йәмәғәтселеге, Илдар Абдразаҡовтың дуҫтары һәм яҡындары һәм опера сәнғәтен үҙ итеүселәр йыйылды. Концертта республика Башлығы Рөстәм Хәмитов әсәһе менән булды.\n«Мәрхәмәт» хәйриә мәғариф фонды концерттың ойоштороусыһы булып сығыш яһаны. Был кис залда балалар – фондтың тәрбиәләнеүселәре ултырҙы. Һатылған билеттарҙан 2 834 мең һум килем төшкән, улар фонд программаларын ғәмәлгә ашырыуға тапшырыласаҡ.\nКонцертта Илдар Абдразаҡов, Мариин театры солисы Сергей Скороходов һәм Башҡорт опера һәм балет театры солистары Диляра Иҙрисова, Лариса Әхмәтова, Иҙел Аралбаев һәм Владимир Копытов ҡатнашты.\nУлар Раушан Яҡупов идаралығында Башҡортостан Республикаһы Милли симфоник оркестры оҙатыуында күренекле опера арияларын һәм дуэттарын башҡарҙы.\n«Һатылған билеттарҙан ингән аҡса Балалар үҫеше үҙәгенең 250-нән ашыу тәрбиәләнеүсеһенә кәрәкле ярҙам алырға мөмкинлек бирәсәк. Был инвалид балалар модулле өҫтәмә белем алған тәүге һәм берҙән-бер учреждение», — тип билдәләне «Мәрхәмәт» хәйриә фонды директоры Айгөл Гәрәева һәм Илдар Абдразаҡовтың Халыҡ-ара музыка фестивале сиктәрендә хәйриә концерты яҡшы йолаға әүерелер тигән ышаныс белдерҙе.\nТеги: хәйриә концерты


18 Июль 2018, 17:20\nИҙелбаев Миңнәхәт Fариф улын тыуған ауылында ғына түгел, яҡын тирәлә лә белмәгән кеше бик һирәктер. Һикһәнен түңәрәкләп, туҡһанын ваҡлай башлаған олатай бөтә ғүмерен урман эшенә бағышлаған. Үҙе менән бергә туҙа башлаған хеҙмәт кенәгәһендә лә, һуғыш осорондағы бер нисә яҙманы иҫкә алмағанда, тик бер генә яҙыу: Баймаҡ урман хужалығының Ишбирҙе участкаһы.\nБаймаҡ районы кешеһе булмаһам да мин дә иҫләй биреп ҡалам: Баймаҡ урман хужалығы беҙҙең яҡ өсөн бик ҙур эш урыны булды. Ваҡытында Йылым, Крепостной Йылайыр, Бөрйән Йылға, Шүлкә, Ишбирҙе участкалары гөрләп эшләп торҙо.\nБыл ауылдарҙа йәшәгән халыҡтың тормошо колхоз ауылдарыныҡынан әллә ни айырылып тормағандыр тип уйламайым, шулай ҙа улар бит беҙгә, «колхоз балаларына» ятыраҡ һөнәр—урман эше менән шөғөлләнгән кешеләр. Ул эште белеп етәбеҙме икән? Миңнәхәт ағай тураһында яҙырға булғас ошоларҙы уйлап ултырҙым да уның Өфөлә йәшәгән ҡыҙы, «Киске Өфө» гәзите хеҙмәткәре Фәүзиәгә шылтыратмай булдыра алманым.\n«Ауылда мәктәп булһа ла, күрше ҡыҙға эйәреп, ун бер генә йәшемдә Баймаҡ интернатына уҡырға киттем. Баймаҡ менән ауыл араһын йыш тапарға тура килә ине. Сит ауыл кешеләре ҡайҙан, кем ҡыҙы тип һорайҙар. Шул саҡ мин: «Миңнәхәт ағайҙың ҡыҙы»,—тип яуаплайым икән. Юлдаштарым көлөп ебәрә лә: «Ә-ә-ә, Ишбирҙеләге оҫ-таның ҡыҙымы ни?»—тип, атайымдың хәлен һорашып, сәләмдәрен күндереп ебәрерҙәр ине. Шунан мотлаҡ: «Йомошом да бар, бер барып сығам әле»,—тип тә өҫтәйҙәр. Был ниәттәренең үҙ ғилләһе бар: атайым тирә-йүнгә билдәле балта оҫтаһы булды. Кемдәр өсөн һәм ниҙәр генә эшләп һө-йөндөрмәне ул халыҡты заманында! Баймаҡ леспромхозының столяр цехында эшләп, дәүләт заказдары пландарын һәр саҡ арттырып үтәүе өҫтөнә шәхси заказдар ҙа ҡабул итә ине. Улар ҙа урман хужалығы аша башҡарыла. Әле ҡайһы берҙә, бөгөнгө заман булһа, атайымдан байыраҡ кеше булмаҫ ине, тип тә уйлап ҡуям. Мәҫәлән, кемдер йорт һалырға булды, ти. Йүгереп атайыма килә. Иҙән, түбә таҡталары, ишек, тәҙрә яңаҡтары, тәҙрә рамдары һәм йөҙлөктәре эшләп биреүен үтенәләр. Уның менән генә лә йомош-юл бөтмәй әле: йорт эсенә йыһаз да әллә ни булманы бит элек. Бар йыһаз—ағас урындыҡ, тимер карауат та өҫтәл. Ана шул өҫтәлдәрҙе (дүрткелен дә, түңәрәген дә) сынъяһау итеп яһап ҡуйыр ине. Ә ултырғыстар! Ҡупшы итеп, ғүмерлеккә иҫәпләнеп эшләнә ине улар. Һырлап, биҙәкләп эшләнгән тумбочкалар, кухня шкафтары, китап этажеркалары, ағас дивандар ҙа өй түрен йәмләп ултырыр ине. Быларҙан тыш өйҙә сана табандары, ат дуғаһы, көйәнтә бөгөп ҡуя ла кистәрен дә шул эштәре менән булышыр ине.\nИшбирҙеләр хәҙер бесәнде башынан ахырына тиклем техника ярҙамында ғына әҙерләп ала. Ә бит бынан тиҫтә йылдар самаһы элек кенә төп ҡорал ҡул салғыһы ла һәнәк-тырма булды. Атайымдың һәнәктәре! Кәбән ҡойор мәл етһә, атайыма йүгереп киләләр. Сөнки кәбән һалыр өсөн махсус һәнәктәр кәрәк: күкрәк һәнәк, ос һәнәк... ябайҙары инде көн дә кәрәк, тигәндәй. Тырмаһы ла, күбә тарттырырға оҙон арҡаны ла... Берәй эш эшләр булһа, бер ҡасан да кешегә йүгермәне: һәр ваҡыт үҙенеке бар ине. Ҡорал эшләр, кеше маҡтаныр, ти бит халыҡ мәҡәле. Эш ҡоралы яһауға бик етди ҡараны атайым. Шуға ла ял көндәре йыш ҡына ат егеп, ҡустыларҙы ултыртып, үҙе менән урманға алып сығып китер ине. Эш күп: йә кәбән кәртәләйҙәр, йә һәнәклек йәпле, йәтеш, төҙ йәш ҡайын ҡырҡып алып ҡайталар. Бер ыңғай һалабашҡа йүкә лә һыҙыралар. Уны Йылайыр йылғаһының аулаҡ ятыуына һалып, серетеп, йүкәнән арҡан ишәләр, септә үрәләр»,—тип һөйләп ташланы Фәү-зиә атаһы хаҡында.\nАталарының үҙаллылыҡҡа бик иртә өлгөрөүе тураһында шундай бер иҫтә- лекте күңелдәрендә һаҡлай ҡыҙҙары.\nАта-әсәһе иҫән саҡта әле, бәләкәй санаға өҙөп-йолҡоп йыйнаған ризыҡты төйнәп әсәһе уны алыҫта-күрше Йылайыр районында ағас ҡырҡып ятҡан атаһы янына сығарып ебәрә. Миңнәхәткә ул саҡта ни бары 11-12 йәш тирәһе генә була. Бөгөнгө күҙлектән ҡарағанда—сабый бала! Урман юлынан өшөй-туңа егермеләп саҡрым юл үтеп тәғәйенләнгән ергә килһә, бригада унда булмай сыға: икенсе урынға күскәндәр. Шунда ла юғалып ҡалмай, юллап барып етеп, атаһын күреп, аҙығын тапшырып кире әйләнеп ҡайта.\nМиңнәхәт ағай 1949 йылда, 22 йәшендә, үҙенең ауылдашы Мәрзиә исемле ҡыҙға өйләнә. Ауырыу әсәй менән етем ҡалған дүрт ҡустыһына атай ҙа, әсәй ҙә булырға тура килә яңы донъя ҡорған йәштәргә. Береһенән-береһе бәләкәй дүрт малайҙы тәрбиәләп, ир ҡорона еткереп, өйләндереп, туйҙар яһап, өй күтәрешеп үҙаллы тормош юлына оҙаталар. Сәхиулла, Әхмәткәрим, Фәтхетдин, Мәғәз ҡустылары ғүмер буйы уларға рәхмәт әйтеп йәшәй. Ҡыҙғанысҡа ҡаршы, уларҙың береһе лә яҡты донъяла юҡ инде...Үҙҙәренең дә бер-бер артлы ун балаһы тыуа. Мәрзиә Низаметдин ҡыҙы «Герой әсә» исемен баш ҡалабыҙ Өфөгә барып Президент ҡулынан ала. Шулай ҡыуанып-шатланып ҡына йәшәргә ине лә бит. Армияла хеҙ- мәт итеп ҡайтып үҙаллы тормошҡа аяҡ баҫыр ғына саҡта һыу һөлөгө кеүек ике улы бер-бер артлы мәрхүм булып ҡала. Шул ҡайғыны күтәрә алмай әсәләре лә үлеп китә. Өс йыл инде Миңнәхәт ағай яңғыҙы ҡыҙҙарында ғүмер кисерә.\nМиңнәхәт ағай ғүмере буйы бер туҡтауһыҙ өй һалған: тәүҙә, бер нисә тапҡыр яңыртып, балалар күбәйә башлағас, ҙурайтып—үҙҙәренә, унан—ҡустыларына, шунан балаларына, туғандарына, ярҙам һораған ауылдаштарына...«Ун бала үҫтек,—тип дауам итә һүҙен Фәүзиә,—өҫтөбөҙ бөтөн, тамағыбыҙ туҡ булды. Кеше балаһында булмағанды ла кейҙек. Бесән бөткәс, атай менән әсәй йә Ҡанаға (Кананикольск—Йылайыр районындағы ҙур ауыл), йә Магнитҡа барып, беҙгә өр-яңы кейемдәр, мәктәп формалары алып ҡайта торғайны.\nБәләкәйҙән урман-ҡыр гиҙеп, аслыҡ йылдары һарына ҡаҙып ашап, балтырған, йыуа, емеш-еләк йыйып үҫкәнгәме, тирә-йүнде, ер-һыу тарихын яҡшы белә атайым. Беҙгә лә йыш һөйләп ала. Юғары белем өсөн дә мин атайыма бурыслы: бишенсе кластан алып—мине, туғыҙынсы кластан алып—апайымды интернат-мәктәптә түләп уҡытты».\n«Рәхмәт һиңә, атай, ауырыу-һыҙлауһыҙ йөҙ йәшә! Һин беҙгә бик-бик кәрәкһең!»—тиҙәр уға иҫән ҡалған балалары, ейән-ейәнсәрҙәре. Ә улар хәҙер—әҙ ҙә түгел, күп тә түгел—53 кеше!


Cнюс һәм кальян һатҡан өсөн 250 мең һумға тиклем штраф һалына\n3 Февраль 2020, 17:45\nБашҡортостанда бәлиғ булмағандарға снюстар, вейптар, тартыу ҡатнашмалары һатҡан өсөн штраф граждандар өсөн – 3-4 мең, вазифалы кешеләр өсөн – 30-40 мең, юридик берәмектәр өсөн 150-200 мең һум була.\nБашҡортостанда бәлиғ булмағандарға снюстар, вейптар, тартыу ҡатнашмалары һатҡан өсөн штраф граждандар өсөн – 3-4 мең, вазифалы кешеләр өсөн – 30-40 мең, юридик берәмектәр өсөн 150-200 мең һум була. Ҡабаттан боҙған осраҡта граждандар өсөн – 4-5 мең, вазифалы кешеләр өсөн – 40-50 мең, юридик берәмектәр өсөн 200-250 мең һум. Уҙған кесаҙна Дәүләт Йыйылышы депутаттары пленар ултырышта бәлиғ булмағандарға тәмәкеһеҙ изделиеларҙы һәм тәмәке тартыу яйланмаһын берәмләп һатыуҙы сикләгән закон ҡабул итте.\n«Закон проектын тикшереү барышында төрлө фекерҙәр яңғыраны. Шул иҫәптән граждандар өсөн штрафтың юғары булмауы әйтелде, – тип билдәләне Башҡортостан Дәүләт Йыйылышы рәйесе Константин Толкачев. – Ләкин федераль ҡануниәткә ярашлы, физик берәмектәр өсөн штраф биш мең һумдан артмаҫҡа тейеш. Балаларға вейптар һәм снюстар һатыу проблемаһы тураһында тотош илдә әүҙем фекер алышыу бара. Киләсәктә ошондай ғәмәлдәр өсөн яуаплылыҡ хаҡында федераль закон ҡабул ителер, моғайын. Әммә шуға тиклем беҙ балаларҙың һаулығын хәүеф аҫтына ҡуймаҫ өсөн республикабыҙ биләмәһендә ашығыс саралар күрҙек».


“Милләт йәшлеге” изгелек ҡыла » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Спорт һәм туризм » “Милләт йәшлеге” изгелек ҡыла\n“Милләт йәшлеге” изгелек ҡыла 06.04.2018 // Спорт һәм туризм\nӨфөлә 13 тапҡыр Паралимпия уйындары чемпионы Рима Баталова исемендәге “Милләт йәшлеге” V йәмәғәт премияһына дәғүә иткән республика конкурсы лауреаттарын ҡотлау тантанаһы үтте. Сарала спорт өлкәһендә юғары һөҙөмтәләргә өлгәшкән һаулығы буйынса мөмкинлектәре сикләнгән йәш спортсыларға, уларҙың тренерҙарына, инвалид бала тәрбиәләгән йәш ғаиләләргә бүләктәр тапшырылды.\n2012 йылдан “Милләт йәшлеге” төбәк йәмәғәт фонды ил буйынса күркәм эштәр алып бара. Ул мөмкинлектәре сикләнгәндәрҙе әүҙем йәшәү рәүешенә йәлеп итеп, балалар һәм үҫмерҙәр спортын үҫтереүгә, инвалид балаларға социаль адаптация үтергә булышлыҡ итә, коррекцион мәктәп-интернаттарға матди ярҙам күрһәтә.\nБарлыҡҡа килгәндән алып фонд республика ҡала һәм райондарында 500-ҙән артыҡ социаль һәм спорт саралары ойошторған. Ундан артыҡ социаль әһәмиәткә эйә республика проекты тормошҡа ашырылып, 22 республика коррекцион мәктәп-интернатына, мөмкинлектәре сикләнгән 10 балалар реабилитация үҙәгенә, республикалағы төрлө инвалид һәм балалар йорттарына хәйриә ярҙамы күрһәтелгән. Бөтә был сараларҙа 15 меңдән ашыу бала һәм уларҙың ата-әсәһе ҡатнашҡан.\nШул уҡ көндө баш ҡаланың Конгресс-холл бинаһында Рима Баталованың “Милләт йәшлеге” төбәк йәмәғәт фондының V йәмәғәт премияһын тапшырыуҙа ҡатнашҡан абруйлы ҡунаҡтар һәм журналистар менән осрашыу үтте. Унда Башҡортостан Республикаһы Башлығы Рөстәм Хәмитов та ҡатнашты.\n– Ошондай матур эш алып барыуығыҙ өсөн һеҙҙең барығыҙға ла ҙур рәхмәт. Спорт беҙҙең өсөн оло әһәмиәткә эйә. Республикала бының өсөн шарттар булдырырға тырышабыҙ. Мөмкинлектәре сикләнгән кешеләрҙән ниндәйҙер буй етмәҫлек һөҙөмтәләр талап итеү түгел, ә шул мөхиттә күңел йылыһын һәм ярҙамды тойоу, тормошта ғәҙеллеккә һәм тигеҙлеккә ынтылыу мөһим. Ошо йәһәттән һеҙ беҙҙең ярҙамға ышана алаһығыҙ, – тине республика етәксеһе үҙ телмәрендә.\nМәскәү ҡалаһынан килгән ҡунаҡтар – Рәсәй Дәүләт Думаһы депутаттары Рима Баталова, Александр Карелин, Дмитрий Пирог, Рәсәйҙең Йәмәғәт палатаһы ағзаһы Диана Гурцкая һәм башҡалар үҙ теләктәрен һәм рәхмәт һүҙҙәрен еткерҙе.\nЮҡ инде, һеҙ беҙгә... 31.03.2019 // Спорт һәм туризм\n“Салауат Юлаев” менән “Авангард” хоккей командалары араһында икенсе матч башланды. Тәүгеһе элекке...\nТотош уҡырға 767\nЙөҙ көн ҡалды 31.03.2019 // Спорт һәм туризм\nБыйыл 9 – 14 июлдә Өфөлә Халыҡ-ара балалар уйындары була....\nБөркөттәрҙе йыйҙы "Бөркөт" 30.03.2019 // Спорт һәм туризм\nСибай ҡалаһының “Бөркөт” физкультура-һауыҡтырыу комплексында Башҡортостан Мәғариф министрлығының...\nМәғариф хеҙмәткәрҙәре майҙан тотто 30.03.2019 // Спорт һәм туризм\nХәйбулла районы үҙәге Аҡъярҙа Урал аръяғы район-ҡалаларының мәғариф учреждениелары хеҙмәткәрҙәре...\nТотош уҡырға 481\nБелореттар әле лә саңғыла 30.03.2019 // Спорт һәм туризм\nБөгөн Белорет районының “Ҡурташ” спорт-һауыҡтырыу комплексында саңғы буйынса Белорет районының асыҡ...\nТотош уҡырға 262\n“Ҡарсығалар” беҙҙән ҡурҡамы? 29.03.2019 // Спорт һәм туризм\nБөгөн Өфө ваҡыты менән киске сәғәт 10-сы яртыла “Салауат Юлаев” хоккей командаһы “Авангард” менән...\nСеберҙә ауылды танытып ҡайттылар 27.03.2019 // Спорт һәм туризм\nБөрйәндәр, ғафуриҙар, өфөләр, әлшәйҙәр, балаҡатайҙар, балтастар......\nТотош уҡырға 166\nБашҡортостан данын Бөрйәндәр яҡланы 27.03.2019 // Спорт һәм туризм\n18 - 24 мартта Төмән ҡалаһында IX Бөтә Рәсәй ҡышҡы ауыл спорт уйындары үтте....\nҠар бураны уйнатты... Монах 27.03.2019 // Спорт һәм туризм\nӨфөләге “Аҡбуҙат” ипподромында республика райондары араһында “Терра Башҡортостан” ат-спорт...\nЙәш мәргәндәр сыҡты майҙанға 26.03.2019 // Спорт һәм туризм\nБашҡортостандың 100 йыллығы уңайынан Учалыла ошо көндәрҙә балалар һәм үҫмерҙәр араһында Зәйнулла...\n“Билмән”гә берәүҙең дә көсө етмәне 26.03.2019 // Спорт һәм туризм\nКрасноярск ҡалаһында бик ҡыҙыҡ ярыш уҙҙы. Унда сикәгә сабыу буйынса беренсе донъя чемпионаты...\nБаймаҡ арғымаҡтары һынатмай 25.03.2019 // Спорт һәм туризм\nБаймаҡ районы — республикала йылҡысылыҡ тармағын үҫтереү буйынса тәүге урында тора. Район йылҡы...


Ҡыш һалҡын булмаясаҡ | Йәншишмә\nКүп кенә көҙгө һынамыштар күрһәтеүенсә, быйылғы ҡыш һалҡын булмаясаҡ, тип фаразлай халыҡ синоптигы, Мәләүездәге мәктәп уҡыусыһы Наилә Яҡупова. «Көҙөн япраҡтар тиҙ ҡойолоп бөтә икән, ҡыш – ҡаты, оҙаҡ ҡойолмаһа, ул ҡыҫҡа була. Хәҙер беҙ шуны күҙәтәбеҙ: тәүге ҡырау был аҙнала ғына төштө, ағастарҙың күбеһе йәшел», – ти ул. Ҡыҙ белдереүенсә, Башҡортостанда һалҡындар тиҙ генә башланмай. Көҙҙөң оҙон һәм йылы булыуы көтөлә. Бындай һауа торошо 4 ноябргә тиклем дауам итәсәк. Унан ҡар ҡатыш ямғырҙар яуасаҡ. Ҡар ноябрь аҙағында ғына ятасаҡ. Наиләнең күҙәтеүҙәре буйынса, ҡыш көнө ҡыҫҡа ваҡытлы һыуыҡтар йылы һауа торошо менән алмашына. Яуым-төшөмдөң уртаса, ләкин уҙған йылға ҡарағанда, күберәк булыуы көтөлә. Ғинуарҙа тамсы тамыуы кеүек күренештәр көтөлмәй.\nӘ бына Рәсәй Гидрометеорология үҙәгенең ҡышҡы айҙарға фараздары икенсерәк. Республика биләмәһендә декабрҙең уҙған йылға ҡарағанда һалҡыныраҡ булыуы көтөлә, ғинуарҙа температура нормаға ярашлы – минус 14,8 градус тирәһе.\nФевралдә республиканың баш ҡалаһында уртаса 13,3 градус булыуы күҙаллана.\nМарт былтырғыға ҡарағанда йылыраҡ була, был айҙа Өфөлә уртаса айлыҡ һауа температураһы – 6 градус.\n« Ҡырағай хайуандар асыҡмаясаҡ\n«Уңыш» байрамы »


11 июля 2016 — 16:02\nБерлинда демонстранттар менән бәрелештә полицияның 123 хеҙмәткәре яраланған. Хакимиәттәр менән килешелгән демонстрация тамамланғас, һул радикалдар полицияға һөжүм иткән. Тәртипһеҙлектәр иртәнгә тиклем дауам иткән. Дүрт автомобилгә ут төртөлгән. 86 кеше ҡулға алынған. Полицияла белдереүҙәренсә, һуңғы биш йылда Берлинда бындай агрессив демонстрация үткәне булмаған.\nРәсәй хәрбиҙәре Сүриәнең Латакия виләйәтенә 2 тонна самаһы гуманитар ярҙам алып барҙы. Был турала һуғышыусы яҡтарҙы яраштырыу буйынса үҙәк вәкиле Кирилл Савин белдерҙе. Ике тонна он, ит һәм балыҡ консервалары аҙ тәьмин ителгән ғаиләләргә таратыласаҡ. Ит ризыҡтарына Латакияла йәшәүсе халыҡ айырыуса мохтаж, тигән Кирилл Савин.\nРәсәйҙең ауыл хужалығы министры Александр Ткачев 2-3 йылдан Ҡырымда ерҙәрҙе һуғарыу мәсьәләһен хәл итергә вәғәҙәләй. Ҡырымға һыу килһә 200 мең гектар ер әйләнешкә алынасаҡ. Инвестициялар йәлеп итеү әүҙәмләшһә, илдә ярымуртауҙың әһәмиәте бермә-бер артасаҡ, тигән Александр Ткачев РИА новости агентлығына.\nФранцияла футбол буйынса европа чемпионаты тамамланды. Финалда Португалия майҙан хужаларын 1:0 иҫәбенә еңеп чемпион исемен алды. Уйындың төп ваҡытында командалар гол индерә алманы. Өҫтәмә таймда Португалиянан Эдер үҙ командаһына еңеү килтерҙе. Бөгөн Португалияла байрам. Ә Рәсәйҙә футбол буйынса милли команданы тарҡатыу тураһында петицияға ҡул ҡуйыу дауам итә. Ул юридик көскә эйә түгел, әммә тейешле органдар йәмәғәтселек фекеренә таянып тейешле ҡарар сығарыуы ихтимал.


Көтмәгәндә шундай ҡыҙҙар осрай… | Йәншишмә\nКөтмәгәндә шундай ҡыҙҙар осрай…\nНаписал в 11 января 2018, 20:47\nМинең синыфташым ул Зилиә Дәүләтбирҙина. Аҡыллылығы, һөйкөмлөлөгө, яғымлылығы менән үҙенә тарта. Егәрле, ярҙамсыл булыуына ла хайран ҡалырлыҡ. Исеме лә есеменә тап килеп тора уның. Фарсы теленән тәржемә иткәндә, аҡ йөҙлө, алсаҡ, тигәнде аңлата. Ата-әсәһе белеп ҡушҡандыр инде. Сөнки синыфташым башҡа ҡыҙҙарҙан айырылып тора. Нисек, тиһегеҙме? Мәктәпкә көн дә төрлө-төрлө причёскалар менән килә. Уларҙы оҫта итеп үҙе яһай, ә ҡайһы берҙә апаһы Зөлхизә эшләп ебәрә. Ул да был шөғөлдө ярата. Синыфташым һәр саҡ ихлас, дәртле, мөләйем булыуы менән дә һоҡландыра. Хәйер, уның кәйефһеҙ сағын һис тә күрмәҫһең.\nЗилиә ғаиләләрендә өсөнсө ҡыҙ булып, йәмле йәй көнө донъяға килгән. Ике апаһына – Зөлхизә һәм Рәмзиәгә иркәләнеп кенә үҫеп килә. Буш ваҡытымда бейергә, тегенергә, бешерергә яратам, ти. Фотоға төшөрөү ҙә – иң яратҡан шөғөлө. Уңған синыфташым – өйҙә ата-әсәһенә алмаштырғыһыҙ ярҙамсы, һеңлеһе Динәгә кәңәшсе һәм таяныс. Мәктәптә лә тырышып уҡый, башҡорт теле һәм әҙәбиәте, физкультура, Башҡортостан мәҙәниәте, тарихы дәрестәрен көтөп ала.\nКиләсәккә төп маҡсаты – кәрәкле һөнәр алып, ата-әсәһенә терәк булыу. Хыялдары тормошҡа ашһын өсөн яҡшы уҡыу, һәр саҡ алға ынтылыу кәрәклеген дә белә.\nТырышлығың юғары үрҙәргә артылғанда ярҙам итһен, тыуған еребеҙҙең бер биҙәге булып йәшәргә яҙһын һиңә!\nМөнирә ИГЕБАЕВА, IX синыф уҡыусыһы.\nХәйбулла районы, Ғәлиәхмәт мәктәбе.\n« Күҙ теймәһен үҙенә\nМатур итеп ҡаршыланыҡ »\nРубрикалар Выберите рубрику «Беҙ — бала саҡ иленән» (5) «Беҙ бәләкәй саҡтарҙа…» (7) «Йәншишмә» призына (1) «Йәншишмә» призына (3) «Йәншишмә» призына — 2017 (1) «Йәншишмә»гә — 85! (20) «Йәншишмә»гә — синыф менән!» (18) «Минең бәләкәй бизнесым» (22) «Минең өс айым» (101) «Тарих яҙабыҙ» (49) 2015 — Әҙәбиәт йылы (41) 2016 — Рәсәй киноһы йылы (28) 2017 — Экология һәм айырыуса һаҡланған тәбиғәт биләмәләре йылы (43) 2018 — Рәсәйҙә Ирекмәндәр йылы (3) 2018 — Ғаилә йылы (16) 2019 — Рәсәйҙә Театр йылы (1) «Ҡыҙыл китап» аманаты (94) Акция (107) Ата-әсәләр иғтибарына (5) Аудио (7) Аш-һыу серҙәре (34) Аҙна һайын – отош (3) Батырҙар беҙҙең арала (12) Башҡорт эшҡыуары (4) Башҡортостандың 100 йыллығына – 100 яңы объект (6) Без рубрики (84) Беләһеңме? (17) Берҙәм дәүләт имтиханы (19) Беҙ — тимурсылар (4) Беҙ пионер саҡтарҙа (5) Беҙгә килгән хаттарҙан (515) Беҙҙе гәзит дуҫлаштырҙы (9) Беҙҙең мәктәптә (4) Беҙҙең Ҡар бабай (17) Борон-борон заманда… (3) Булған хәл (2) Был донъяла ниҙәр бар? (20) Былар ҡыҙыҡлы (15) Бәйгеләр (152) Бөгөн беҙҙә ҡунаҡта (1) Бөтә Рәсәй ауыл хужалығы иҫәбен алыу (8) Герой-пионерҙар (33) Гәзитебеҙ — дуҫыбыҙ (38) Дәрестән репортаж (2) Еңеү — 72 (24) Замана дәрестәре (5) Ижади түңәрәктәрҙә (20) Илһам (216) Иман барҙа — әхлаҡ бар (20) Иғтибар! (43) Иң күп китап уҡыусы (6) Иҫеңдә тот! (1) Иҫтәлекле көндәр (34) Йолаларыбыҙ (7) Йәйге ял (75) Йәнһүрәттәр (4) Йәрминкәләр (5) Йәш рәссамдар ижады (1) Клиптар (19) Конкурстар (3) Күргәҙмәләр (6) Күренекле шәхестәр (6) Күңелдәрҙең иләҫ-миләҫ сағы (108) Көләмәстәр (3) Көслөләр, ҡыйыуҙар, етеҙҙәр (80) Матбуғат — 2019 (65) Мәктәбем ғорурлығы (40) Мәктәп сәхнәһе өсөн (5) Мәғариф яңылыҡтары (121) Мәҙәк һүрәт — тапҡыр яуап (2) Мәңгелек ут (72) Осрашыуҙар (66) Оҫталыҡ дәрестәре (4) Психолог кәңәше (2) Реквизиттар (1) Республика Башлығы стипендиаты (48) Светофор (20) Серле шаҡмаҡтар (34) Сит өлкәләрҙәге милләттәштәребеҙ (7) Слайд-шоу (161) Спорт (24) Сәйәсәткә сәйәхәт (12) Табип кәңәш бирә (6) Тарих биттәренән (1) Террорға — юҡ! (1) Тирмәкәй (214) Тыуған яғым — алтын бишек (9) Тәбиғәт мөйөшө (166) Тәжрибә (10) Тәрбиә мәктәбе (66) Төнгө урам (17) Төрлөһөнән (370) Урал батыр тоҡомдары, Һомайҙың нәҫелдәре (2) Уҡы, уйлан! (22) Уҡырға ҡайҙа барырға? (5) Уңайлы мөхит (1) Уңыш — 2017 (6) Фажиғә (1) Файҙалы кәңәштәр (7) Фильмдар (4) Фән серҙәре (8) Хеҙмәт сиреге (11) Хеҙмәткәрҙәр (1) Хоккей (94) Хәтер (21) Шәжәрә байрамдары (15) Шәфҡәт (8) Ышаныс телефондары (1) Эш бөткәс… (6) Юбилейҙар (24) Ял сәғәттәрендә (3) Яңы китап сыҡты (8) Яңылыҡтар (14) Ғаилә усағы (21) Ғаилә усағы (126) Ғәжәп хәлдәр (9) Ҡаҙаныштарыбыҙ (2) ҡыйыуҙар (4) Ҡыуаныслы хәбәрҙәр (5) Һаулығың — байлығың (15) Һаҡ булығыҙ! (18) Һеҙ табынған йондоҙҙар (16) Һеҙҙең өсөн әңгәмә (7) Һеҙҙә нисек? Беҙҙә шулай… (5) Һорағыҙ — яуап бирәбеҙ (2) Һынамыш (2) Һүрәттәрҙә — әҫәр геройҙары (6) Һөйөнсө (29) Һөнәр һайлағанда (11) Һөнәре барҙың — ҡәҙере бар (107) Әйтер һүҙем (8) Әсәм теле — сәсән теле (42) Өлкәндәр ижады (104)